text:
Konngi kaŋŋe keɓaaɗi e Abdullaay Al Hajji Umar Deh, yo yurmeende Alla won e mum, wona e maayɓe juulɓe kala, konngi ɗi o ronti e jinnaaɓe makko. Al Hajji Umar Deh oo ne yo yurmeende Alla won e mum.
O wiyi : wondiiɓe aduna ko njeenayo :
- Heen tato, so njiɗii ma, yiɗ ɗum en ; so ngañii ma, yiɗ ɗum en ;
- Hen tato no njiɗii ma, yiɗ ɗum en, so ngañii ma, añ ɗum en ;
- Heen tato so njiɗii ma, añ ɗum en, so ngañii ma, añ ɗum en.
1. Tato yiɗooɓe ma, njiɗaa ɗum en, añooɓe ma njiɗaa ɗum en ko :
– Jiknaaɓe maa ɗiɗo : so ɓe njiɗii ma, yiɗ ɓe, so ɓe ngañii ma ne, yiɗ ɓe, sibu ko giɗli maa e maɓɓe nafat maa e aduna e laakara.
– Ko ceerno kolluɗo ma laawol diine Lislaam : so o yiɗii ma, yiɗ mo, so o añiima ne, yiɗ mo, sibu ko giɗli maa e makko nafat maa e Aduna e Laakara fof;
– Ko laamɗo mo ngondu-ɗaa e nokku so wonaa ɗum omo waawi bonannde ma.
2. Tato yiɗooɓe ma njiɗaa ɗum en, añooɓe ma, ngañaa ɗum en, ko:
– Debbo mo ndes-ɗaa, so yiɗii ma, yiɗ ɗum ; so o añtii ma, feere fof a waɗii a ronkii, aan ne, añ mo, poofton, mbaason lorondirde.
– Liggotooɗo mo liggintaa, so yiɗii ma, yiɗ ɗum, so o añtiima, feere fof a waɗii a ronkii, añtu mo, poofton mbaason lorondirde.
– Koɗdiiɗo maa aduna ina yiɗ maa, yiɗ ɗum, so a tinii o añtii ma, a waɗii feere fof a ronkii, añtu mo poofton, cuurondiron so oɗon njiɗi suuraade.
3. Tato yiɗooɓe ma ngañaa ɗum en, añooɓe ma ngañaa ɗum en ko:
– Naafige; – Gujjo ; – Cemtoowo
Ɓee ko añeteeɓe sibu giɗli maa e maɓɓe meeɗat joftinande ma bone ; ɗum noon ko añde ɓe tan woni ɓural.
- O wiyi : nay ɓuri haandude heen ko nayo :
Nay juulɓe fof poti e nay, kono ɓuri haandude heen ko nayo :
– Haalde goonga ; juulɗo fof ɗo woni wiyaa ko yo haal goonga, kono ɓuri haandude e haalde goonga ko laamɗo, haade cemte mum ene mbaɗtee goonga, ko kanko ɓuri haandude e haalde goonga.
– Hulde Alla e nuunɗude ; juulɗo fof to woni ina wiyaa yo hul Alla, nuunɗa. Kono ɓuri haandude e kulol Alla e nuunɗal, ko ganndo haade kanko anndi ko Alla wiyi e ko nelaaɗo Alla wiyi, ko kanko ɓuri haandude e nuunɗal.
– Sadak juulɗo fof ko jogii, heewde e famɗude, wiyaa ko yo sakko, kono ɓuri haandude e rokkude sadak fof ko galo.
– Rewde Alla, juulɗo fof ɗo woni wiyaa ko yo rew Alla, kono ɓuri haandude e dewal Alla fof ko sagata, sabu so wiyaama « darnde fof mbuuɗu » maa wood ɗo sagata juuli ujunere darnde tawa weetaani, nayeeɓe mbaawaa ɗuum.
- O wiyi : so neɗɗo wonii nay, yebiima ɗiin nay, nimsa ara :
– So a wonii sagata a yeebiima cagataagal ngal alaa ko ngollan-ɗaa heen aduna e laakara, haa nayeewu arii, nimsa ara.
– So a wonii galo a yeebiima gollude e ngalu nguu ko pot-ɗaa gollaade heen koo, so ngalu nguu yahii, nimsa ara ;
– So a wonii celluɗo a yeebiima cellal ngal gollanaade heen Alla e gollanaade heen hoore maa haa ñawu arii, nimsa ara ;
– So a wonii guurɗo a yeebiima nguurndam ɗam gollanaade heen hoore maa haa maayde arii, nimsa ara.
Ɗum noon neɗɗo yo tiiɗno, so wonii ɗii nay, hade majji ɓoccitaade mo, etaade daranaade heen hoore makko hade majji yahde, nimsa ara.
Abuu Aamadu Joop


c: text/html

text:
Pulaar ene wiya : « so aduna wonno lacciri, laalndortee ko kaaldigal e kaaltidal, diisnondiral e coccondiral ». Ceerno men Njaay Saydu Aamadu ɓeydi heen « gondigal ko caanngol, jolataa e mum so wonaa joom laana muñal e ƴoƴre ». Ɗii konngi ene ciftina en tan wonde, ngam gondigal moƴƴa, won ko naamnii ko wonaa duko, jeddi e gulwulti.
Ene teskaa noon, seyɗaane ene heewi doole. Kala belsindiiɗo, kuutortooɗo ɓernde, baasoowo huutoraade hakkille, o foola ɗum. So tawii noon Seyɗaani foolii haa waɗnii oon innama aadee ko miijanooki, ko yiɗaano, ene moƴƴi, so o seertii heen, o artira hakkille makko, o siftora ko ganndo gooto wiynoo ko : « kala konngol ngol gonduɗo e fitina haali fotaani waɗteede hakkille ». Sabu enen fof, eɗen nganndi, gonɗo e fitini haalataa ko miijo defi haa ɓenndi. Sabu so hunuko tuƴƴii, konngol moƴƴol yaltataa e mum.
Kono ɗum fof e wayde noon, ene moƴƴi paamen, rennduɓe ko feccotaako, potaani luurondirde saka kaɓa. Ɓe poti ko haaldude, so ɓe luurondirii kadi ɓe kaaltida. Kono dee, yoo taw kamɓe luurondirɓe ɓee fof eɓe njiɗi haaltidde. Woni eɓe njiɗi haaltidde, ko gooto fof udditana goɗɗo oo hakkille mum e ɓernde mum, hay sinno oya weeɗaani ɗum junngo, kanum kam laɓɓina yeeso mum, woto oya hulde ɗum.
So en teskiima, to wiyatee Afrik di Siid, leydi Nelson Manndelaa, ko geɗe kaantoriɗɗe mbaɗatenoo toon e duuɓi e kitaale. Nde Manndelaa sokaa duuɓi 27 e fenaande e tooñannge, woɗɓe njokki haɓeede, ene mbaree e amdu e belaaɗe, haɗaani nde o yalti, o yaltiraani ɓernde njoftiigu. Te nde o laamii, o waɗii geɗe ɗiɗi baɗɗe faayiida, ɗo mo woni fof foti ñemmbude, mbele jam ara kadi duumoo e aduna hee:
• Geɗal gadanal ngal, o lawƴu ɓerɗe ɓaleeɓe ɓee haa natti wuutanaade woɗeeɓe ɓee;
• Geɗal ɗiɗmal ngal, o lawƴu hakkillaaji woɗeeɓe ɓee haa natti hulde ɓaleeɓe ɓee. Ko ɗuum waɗi jam arti toon.
Leydi Rwanndaa, kanum waɗi koko wiyatee « Kaalden goonga, kawriten ». Ngam ɓura laaɓde, eɗen nganndi, toon waɗiino hare leƴƴi, haa heen gootol warani goɗngol ngol yimɓe heewɓe. «Kaalden goonga kawriten noon», firti tan ko kala baɗnooɗo ko boni daroo e hakkunde yimɓe fof, nuunɗa wiya ko kanum waɗnoo nanngam (so warde neɗɗo, so gaañde ɗum, so duppude wuro mum, ekn…), ɓeyda heen « ene ñaagii yaafuya ». Won nii, meeɗnooɗo heen nuunɗude wiyi ko kanum taƴi junngo oya Debbo jooɗiiɗo, omo ñaagii ɗum yaafuya. Nde oon Debbo yaafii, kanko gorko taƴnooɗo junngo makko e sahaa hare oo, ñaagii, rokkaa o resi ɗum, haa hannde eɓe ngondi.
Mi adda ɗoo naamnal «tawde ɓeen ko yimɓe, joom hakkillaaji en no men nii, mbele enen ne en mbaawaa waɗde ɗum»? Sabu waasataa tawa ɓe mbiyaten ko haɓdiiɓe men ɓee, hannde, ene njiɗi hawriteede, ko enen ngoni ɓe cuusnaani ɗumen koye men. Holi ko haɗi kollen ɓe jeese ɗe ɓe cikkataa ko guutaniiɗe ɓe. Tawde noon winndannde men ndee wiyatee ko « KAALDEN GOONGA », so en kaaldii goonga, haalaaji men koybaani. Ellee nii, won e men ɓe njiɗaa nande konngi gaddooji beldital hakkunde leƴƴi.
Waɗde maa taw eɗen mbaawi tonngirde duwaawu « Yoo Alla yumtin hakkillaaji men, lawƴa ɓerɗe men, rokka en jaambaraagal e doole waawde yaafaade, haayanoo en mo woni kala haa yaafoo en ».
Malal Sammba GISE

robotstxt: allowed

filter: keep


text:
Ko heewi waɗeede e kala guurte mawɗe e gure men ko jonte e ñalɗi pinal e coftal ɓalli jirwinooji, njeewtina gure ɗe, hawra e ndunngu toɓii, leydi leppii, ladde ñaantiima puɗi ladde, jawɗeele kaarii, kala jannginoowo walla janngintunooɗo arii guurti : ko e oo sahaa tigi weli waɗde golle pinal. Ko e oon sahaa hikka Fedde Tiimtimaare Likseyba Gorgol waɗi no heewnoo waɗande Likseyba e diiwaan mum, so yuɓɓinande ɗum ñalɗi pinal.
Ko ñalnde 25 e 27 sulyee 2009 ñalɗi ɗi njuɓɓinaa. Ko subaka 25/07/09 ñalɗi ɗi udditaa to dingiral mawngal jeere Likseyba e tawtoreede pelle pine wuro ngo kam e catal Fedde Ɓamtaare Pulaar e Muritani.
Ko heewi waɗeede e kala guurte mawɗe e gure men ko jonte e ñalɗi pinal e coftal ɓalli jirwinooji, njeewtina gure ɗe, hawra e ndunngu toɓii, leydi leppii, ladde ñaantiima puɗi ladde, jawɗeele kaarii, kala jannginoowo walla janngintunooɗo arii guurti : ko e oo sahaa tigi weli waɗde golle pinal. Ko e oon sahaa hikka Fedde Tiimtimaare Likseyba Gorgol waɗi no heewnoo waɗande Likseyba e diiwaan mum, so yuɓɓinande ɗum ñalɗi pinal.
Ko ñalnde 25 e 27 sulyee 2009 ñalɗi ɗi njuɓɓinaa. Ko subaka 25/07/09 ñalɗi ɗi udditaa to dingiral mawngal jeere Likseyba e tawtoreede pelle pine wuro ngo kam e catal Fedde Ɓamtaare Pulaar e Muritani.
Ko heewi waɗeede e kala guurte mawɗe e gure men ko jonte e ñalɗi pinal e coftal ɓalli jirwinooji, njeewtina gure ɗe, hawra e ndunngu toɓii, leydi leppii, ladde ñaantiima puɗi ladde, jawɗeele kaarii, kala jannginoowo walla janngintunooɗo arii guurti : ko e oo sahaa tigi weli waɗde golle pinal.
Ko e oon sahaa hikka Fedde Tiimtimaare Likseyba Gorgol waɗi no heewnoo waɗande Likseyba e diiwaan mum, so yuɓɓinande ɗum ñalɗi pinal.
Ko ñalnde 25 e 27 sulyee 2009 ñalɗi ɗi njuɓɓinaa. Ko subaka 25/07/09 ñalɗi ɗi udditaa to dingiral mawngal jeere Likseyba e tawtoreede pelle pine wuro ngo kam e catal Fedde Ɓamtaare Pulaar e Muritani.
Caggal nde terɗe Fedde nde kebli seppo, ndarii e dingiral he, ƴetti konngol ko Alasan Bayaa Jah e innde Fedde nde, o bismii arɓe tawtoreede udditgol ngol, o siftini ko wonnoo fayndaare Fedde nde ko daranaade jaŋde e haɓde e humambinnaagu e majjere e wuurtinde finaa tawaa men. Ko noon ne ɓe ndaranii laaɓal e ngootaagu ɓesngu nokku o.
Nde o rowi ko Maamuudu Demmba Bah ƴefti konngol, siimti huunde e golle Fedde nde gollii tuggi nde sosaa e hitaande 1994 fayde jooni.
O jokki e faamninde yimɓe njuɓɓudi seppo ngo tawi seppooɓe ɓe ina mbaɗi lasal e yeeso dingiral ngal. So tawii a ndaarii ngoo seppo ma a dañ ko aɗa ñaammina gite ma Alla e yooɗde e ciŋke rewɓe ɓe e worɓe ɓe, mo woni kala ina feeñi e ɓoornungal mum gollal yiɗi feeñninde e geɗe men goodnooɗe walla haa hannde won heen goɗɗe bayliiɗe.
Adii naatde ko golle ndema, gila e lewoowo tan haa yettii jabboowo e luwoowo e gaawoowo e bekkoowo, noon noon haa yettoyii kiwoowo, coñoowo, doɓtoowo, joom horde e joom cengelal, alaa ko diwaa heen. Ngaynaaka feeñi e seppo he ; aga joom sawru, bakkiiɗo bidoŋ, ina hippi lahal ɓirdugal e hoore, ina sinndii laɓi e jaasi, wakkii rajo, hoɗdu ina hoɗa. Omo ama ngamri ina wiyee «jaabara». Ko noon kadi wonande awo e kaɓirɗe mum. Waaño yeebaaka, holliraa no baañoowo sormitortonoo e njogitaaje mum gila e fetel e mbaangu e laɓi ekn … Bifgol paggiri e ndiiriiri saanga nde ɓenndi : cabalal yiyaama. Bifoowo ina juuwa huɗo. E nder ngoo seppo pullo cippoowo doondiiɗo horde ina naati sahre ina sippa barja e haaɗi-haaɗa. Cañu gude e cañu beɗi e ñorɗe maa ndaaranaa hoore ma oo geese peŋaaɗo e hakkunde dingiral cañoowo ina yooɓii jimɗi dillere. Mahbuɓe rewɓe mahooɓe looɗe e julɗe e pehe e geɗe ballooje nguurndam feeñii e seppo he. Lawɓe dawooɓe feƴƴere, maalaw joom gorbi, tamɗo jammbere purtinoowo fowru feƴƴa wowru. Rewi heen ko lawɓe yeeyooɓe lehe e boɓi. Baylo joom fulla e taande, bayloowo ɓaleeri e ndaneeri, ciŋkatnooɗo jolɓe, ñaanta yontaaɓe, yiyaama e dingiral he. Ɓooyaani bawɗi tunngi, mbiruuji naati dingiral, piyi ŋaayelaaji, ngoni e geewaade, ɓe caataa kelle. Jaambareeɓe reennooɓe kisal yimɓe e jawdi ngarii e dingiral he, wammbaaɓe joom kolli en ina ndewi e maɓɓe, ina njaara, ina ciimta golle e balle moƴƴe haŋki. Diine ko e finaa-tawaa men, ko ko ɓuri tiiɗde en jeyaa, ko ɗum tagi ceerno joom almudɓe feeñani yimɓe e dingiral he.
Udditgol ngol uddiraa ndiftungu, jommbaajo garɗo ina muurnii, ina ardi e dammbooɓe e yeewtooɓe.
Kikiiɗe, hedde waktu 6ɓo, ko jalluɗi ceeɓndam njuɓɓinaa, naamne e fannuuji kala naamnaama.
Jamma, waktu 9ɓo ko hiirde welnere Maamuudu Demmba Bah e duɗal mum Pulaar.
Ñalnde 26 nde dawraa ko pittugol wuro no diidorinoo, tuggude waktu 9ɓo subaka. Waktu 5ɓo kikiiɗe hirndoraa yeewtere «darnde suka e renndo» tawi yeewti ɗum ko Maamuudu Gise mo Ɗalhaya. Waktu jeenaɓo jamma, ñalɗi ɗi uddiraa tinndinoore «dewgal waawnere».
Abuu Aamadu Joop.


text:
Jaɓɓorgo Pese Manndaa tataɓo
Pesol: manndaa tataɓo
Maa yah walla Yahataa ?
Maa heewɓe mbiy hol ko addi ngal naamnal ne ? Addi ngal, ko oɗon nganndi, caggal kuudetaa mo...
Gardagol leydi : wontii “ittamko daande”?
Ñalnde 21 noowammbar ɓennuɗo ndee, hooreejo leydi oo, honoMuhammed Abdel Asiis, teeŋtinii ɗaɓɓataa manndaa tataɓo ngam ɗooftaade Doosgalleydi...
To Niiseer, hay gooto suusaa ɗaɓɓude “manndaa tataɓo”
Ko Alla seerndi yimɓe fotndaani, seerndi leyɗeele nanndinaani ! Ƴeew tan hakkunde Muritani e Niiseer no mbayi ɓallondirde, e no darɗe ardiiɓe ɗum en...
Hakkunde jaaynooɓe e hooreejo leydi
Jaaynooɓe ɗiɗo (Muusaa Sammba Sih (Quotidien de Nouakchott) e Ahmed wul Sheex (Le Calame) ) ina njaabtii yeewtere Muhammed wul Abdel Asiis waɗdunoo e jaaynde Jeune...


text:
Iisaa Gori Bah (Kiifa) : «Batu mooɓondiral nguu waɗii e dow mbaadi deeƴre e kellifuya. Caggal nde konngol hooreejo gasi, yiilirde yiiloore batu nguu toɗɗaa, goomuuji golle peccaa, fof waɗi ko e deeƴre. Nde golle ɗe kempi, yiilirde hesesre ndee toɗɗaama, wootaama kadi e dow laawol peewal. So ɗuum ɓennii ko faati e kuccam F. Ɓ. P. M., ko kuccam mbaɗɗam faayiida. Kadi heɗen njogii njoorto moƴƴo maa golle ɗee njahru yeeso.»
Koolaaɗo kuuɓal Catal Jiŋkeere (Faraaliitaama) hono Sileymaani Huseyni Siltige Pulaar : « Batu nguu yahrii no haanirta nih, min mbeltaniima e yiilirde ngenndi ɓennunde ndee, kadi e kuccam moƴƴam ɗam lelnani fedde ndee ɗoo e duuɓi10 garooji, e ndimaagu e wellitaare timmunde ɓe ndokki goomuuji cuɓanooɗi yo cahto tuugnorgal golle ɓe lelni ɗoo e duuɓi10. َA min njogii noon yaakaare e yiilirde hesere ndee maa ɗow fedde ndee mbaydi moƴƴiri haa yettina ɗum paandaale ɗe sokli yettaade ɗee ngam seedaade amen e maɓɓe coftal e himme tiiɗɗo.»
Umaar Muusa Sih, hooreejo Catal Suwoyraat : « Ina wayi no batu nguu yahri no feewi. Miɗo jogii tan teskuyaaji ɗiɗi : gadano oo, geɗal ɓurngal himmude haalaaka e joɗnde hee, so hafeere galle fedde ndee. Kadi goomuuji ɗii njuurnitii tan ko doosɗe ɗee, ngoppi kuccam ɗam.»
Usmaan Ñaan hooreejo Catal Kayhayɗi : « Caggal nde ndañ-mi fartaŋŋe tawtoreede balɗe ɗiɗi batu mooɓondiral Fedde Ɓamtaare Pulaar e Muritani, mbiɗo yiɗi hollitde ɗo weltaare am e no joɗnde ndee yaari nii, weltaare am e njuɓɓudi ndii. Batu nguu no yuɓɓiniraa nii ina feewi, yiilirde toɗɗaande ndee tawa ina soomi mawɓe, sukaaɓe, e rewɓe, ko huunde moƴƴere. Eɗen ñaagoo yo Alla yettin anniya men. Eɗen njaara yiilirde yaltunde ndee e yiilirde hesere ndee, eɗen mbiya yo ɓe njogoro jam. Enen fof ɓeyden darnde e yarlitaare.
Raamata Ceerno Bah, (catal Likseyba Gorgol) : « Weltaare sabu beydaare heɓaama heen kadi, minen goomu amen haliino haala galle fedde ndee, so wonii mahdi ndii ɓurii en doole to bannge mahngo, eɗen mbaawi yeeyde mo, ndañen heen galleeji ɗiɗi walla tati goɗɗi, tawa ko naatnooji kaalis. Goomu golle ngonnoo-mi nguu yaajniima heen, kono ɗum yaltaani e tonngol ciimtol goomu nguu, mi anndaa ko saabii ɗum. Faayiida batu nguu, e nehdi mum, e ɓeydaare mum, e jiytondiral yimɓe mum, ina mawni. Ɗamaawu mawɗo ina waɗaa e ndeeɗoo yiilirde hesere.»
Daawuuda Sammba Ndonngo (Kalfinaaɗo jaŋde catal Kayhayɗi) : « Caggal yettude Allah ko juulde e Nulaaɗo men Muhammadu (SAS) e fartaŋŋe mo ndañ-mi e tawtoreede batu mooɓondiral Fedde Ɓamtaare Pulaar e Moritani. Mi dañii heen winndannde hesere nde mboɗo yooɓoo e njuuteendi nguurndam am ko ngonat-mi e pelle daraniiɗe leñol ngol e kala fannu.
Ko mi tergal fedde ndee gila 2003 to catal Nuwaadibu, haa Allah artiri mi ɗoo e Kahayɗi e hitaande 2012, njokkii-mi e ngaal catal, ngon-mi kalfinaɗo jaŋde. Mbaɗnoo-mi ko mboɗo anndi fedde ndee, kono mboɗo heddorinoo ɗeeɗoo toɓɓe :
1. Mi jooɗtaranooki ko nii yimɓe ɓee mbayi yiɗde fedde ndee e tiiɗeede geɗe mayre. No leydi Moritani wayi yaajde e woɗɗondirde, haɗataa diiwaan fof, catal mum arii ngam tawtoreede batu nguu, alaa ko haali Nuwaasoot e lobbuli mum. Ɗuum kam tinndinii, ko kala ko njogi-ɗaa e innde, jaggir leñol ngol no fotiri, sabu so sahaa mum heedii tan joomum en ɓee ngarat.
2. Yiilirde yaltunde ndee waɗii ciimtol keewngol faayiida. Ballitoowol tergal fof e anndude golle fedde ndee to jaŋde, pinal haa heɓi faggudu, ko ina abboo e duuɓi sappo e jeegom. Ɓe etiima kadi heɓɓaade jiyanɗe renndo ngoo e kala sifaa mo ɗe njogii, ko woni heen njettoor e ko woni heen ñiŋoore. Ma a taw nii ko udditaare batu nguu e humpitooji keewɗi keɓaaɗi heen addani heewɓe wiyde ko wayi nii ina foti waɗeede e kala maayirɗe hitaande. So hulaama ina naamnii ngaluuji keewɗi waɗee hay sinno ko e kala duuɓi ɗiɗi. Mbele maa denndaangal cate jaltuɗe laamorgo ngoo pot humpito e fannuuji golle e yiilirde ngenndi. Maa ɗuum rokku fartaŋŋe janngo mo golle ɗee njogori artoyde e junngo mum, annda kañum ne holi no gollortee.
3. Yimɓe ɓee fof e seertude jiyanɗe e sagooji, ko kisal fedde ndee waɗaa yeeso, haa ɗuum rokki en fartaŋŋe sosde yiilirde rewɓe e worɓe, sukaaɓe e mawɓe waɗaaɓe njoorto maa mbaɗ fedde ndee hoore haajuuji mumen. Weeɓaani e batuuji pelle mawɗe renndinde keewal potngal nii, mbata balɗe ɗiɗi, koota ina mbeldi. Ɗuum kam anndinii en hankadi pinal batuuji mawɗi naatii e hakkillaaji renndo ngoo.
4. Yimɓe nana ɓadoo suusde haaldude goonga. Gooto fof haala yiyannde mum tawa wonde mo cukalel addantaa mawɗo oo yiyrude ɗum yawu. Ko batu fedde mawnde renndinnde eddaaji keewɗi. Maachaa’Allah oon hakkille huutoraama haa yiilirde hesere dañaa, tawi kadi oon hooreejo keso, e won e terɗe ko darinooɗe darnde nde alaa guli. Ma a taw ɗuum maa won semmbe yiilirde hesere ndee e hooloraade humpito ardiiɓe ɓee mbele yettinoyde golle ɗee to fadaa too. Batu mooɓondiral ko duɗal keblorgal terɗe gummiiɗe e cate mumen, ko damal ɓeydaare ne to bannge ganndondiral e jokkondiral hakkunde nulaaɓe cate ɓee. Mboɗo joofnira tan wiyde hooreejo e oo e goomu mum yoo njogoro jam.»


text:
“Kala seppo walla pottital ngal njuɓɓudi laamu saloraaki hujjaaji laaɓtuɗi, pacciraaɗi, e nder lajal jaɓningal, ina dagii. Sukaaɓe ɓee ko e hakke mum en ngonnoo. Ko ɓe ngoppitaa koo ko waɗɗiinde ɗooftagol hakkeeji e wellitaare. Ñaawooɓe ɓee teeŋtinii ɗum nde ngoppita ɓe.”
Ñalnde 16 abriil, huunde e pelle renndo siwil e wondude e pelle sukaaɓe, njuɓɓinii seppo yamyamo sukaaɓe Muritani e nder wuro Nuwaasoot. Ine jeyanoo e paandaale seppo ngoo ɗaɓɓirde laamu nguu ƴettugol peeje moƴƴinooje nguurndam sukaaɓe e nattude joñde ɗum en e geɗe leydi ndii. Hade ɗuum, ɓe njoɗɗinii ɗaɓɓaande yamiroore ñalnde 10 abriil, ɓe mbaɗdi heen yamiroore fedde AMAM nde Ummu Kan ardii. Ñalnde 15 abriil perfee noddi ɓe ngam habrude ɓe seppo ngoo yamiraaka, kono rokkaani dalillaaji kaɗɗi ngo yamireede, tee rokkaani tintinaango winndaango.
Ñalnde 16 abriil ndee, sukaaɓe ɓee ndenti e nder deeƴre ngam seppude, polis yani e maɓɓe, werlii e maɓɓe lakrimogen tawi hay jeertinde jeertinaani, sadditi ɓe cabbi, riddi ɓe haa e nder galleeji. Heewɓe ngaañiima heen, 26 neɗɗo nanngaa heen, won heen nii njeyaaka e seppo hee, 16 e maɓɓe ngoppaa e jammaagu hee. 10 heddiiɓe ɓee, ina heen rewɓe ɗiɗo, nawaa kasoo ñalnde 17 abriil ndee, ñaawaa 20 abriil. Njeenayo heen laɓɓinaa, ko Ummu Kan gooto fawaa kuugal yowre kasoo lebbi 3 e njoɓdi pawal 5 000 mbuuɗu sibu mum yooɓtoreede e fuɗɗude seppo ngoo. Kamɓe fof ɓe ngoppaa kikiiɗe 20 abriil.
Pelle renndo keewɗe (Cmaf, Fonadh, Amdh, Cgtm, Ira, Cadre, OMLE) e partiiji politik keewɗi (Ufp, Tawassoul, Ajd/mr, Mpr) ceyfitii golle laamu nguu sabu wasre mum e kaɗgol mum yimɓe naftoraade hakke mo doosgal leydi gaddanii ɗum en, so hakke seppude e haalde miijo mum, e wellitaare waɗde batu (kuulal 10 doosgal leydi, kuulal 21 Piɓondiral winnderewal jowitiingal e hakkeeji siwil e politik, kuulal 11 Doosgal Afrik Hakkeeji aadee e ɓesnguuji ɗe Muritani siifi). Ko noon Amnesty International, e konngol gooto e ardiiɓe mum hollitiri mettere mum e pawgol kuugal e Ummu Kan, sibu o wiyi : « Ummu Kan fawraa kuugal tan ko sabu mum yuɓɓinde seppo yamyamo. Faandaare ngalɗoo kuugal ko hulɓinde daraniiɓe jojjanɗe aadee… ndaa laawol ina rokki ɓe hakke seppude e wellitaare batde nder deeƴre ».
———————————————————————-
Jaaynde Al akbar yaltinii jokkondiral e Kali Jallo, jiiloowo Seppo Yamyamo Sukaaɓe Muritani, ina jaaboo naamne.
Ine wiyee ko caggal leydi wuurti on e seppo ngoo
Kali Jallo (K.J.) : Wonaa takkeede ɗuum hulɓini min. Ɓuri himmude ko ƴeewde mbele takkooɓe min ɓee ina njoganii ɗum dalillaaji. Ina anndaa e Muritani, kala nde woodi ummiiɓe ngam yooltude hujjaaji mum en, won darotooɓe e bonnitde e wiyde ko huutorteeɓe.
Min njotondiraani e hay parti gooto e hay dillere wootere. Ko min sukaaɓe finɓe, faamɓe, yiɗɓe waɗde doole mum en e ƴellitaare leydi ndii. Min ƴeewtindiima ngonka leydi ndii, min tawi hannde alaa fof ko moƴƴi e ko yahetee koo. Min pelliti daraade minen fof ko aldaa e paltoor. E seppo amen hee, wonaa haalpulaar en tan, wonaa soninkooɓe tan, wonaa jolfuɓe tan, wonaa safalɓe tan, ko leƴƴi ɗii fof, ko sukaaɓe ɓee fof. On njiyii nii min ɓoornii ko simbisaaji baɗɗi ko ɓawli e ko ranwi ngam maandinde keewal eddaaji Muritani. Kono e nder ndii leydi ina waɗi yimɓe ɓe nganndu-ɗaa meeɗaa waɗde ko moƴƴi, kala yiɗɓe waɗde huunde, ngonata ko e bonnitde, ngona e wiyde ɗum en ko rasiste en, mbele safalɓe ɓee ina ndumtoo ɓeen, kaɓa e mum en. Kono hannde goomu ngardiingu seppo nguu ina waɗi safalɓe ina waɗi soninkooɓe, jolfuɓe e haalpulaar en e metis en hakkunde hardaneeɓe e fulɓe. Hannde ina waɗi e leydi hee yimɓe ɓe cuusaa, njiɗaa sukaaɓe leydi ndii njiytondira. Ko ina wona duuɓi jooni ko diskuur peccooru tan nanetee e kunuɗe ndenndaangal ma a taw waɗooɓe politik muritaninaaɓe, hay sinno noon ina woodi won ɓeen ɓe meeɗaa dowlinde peccooru, waɗii sahaa ko ɗuum ɓuri doolnude e jeewte politik.
Polis wiyi on njanii e mum
K.J. : Hannde yimɓe amen 10 inan nanngaa, e nder ɓeen 10, ina waɗi heen ɓe ngaraani seppo nii, ɓe polis nanngi nder galleeji mum en, takki ɗum en wiyi njanii e mum.
Hol heedanooɓe sehilaaɓe mon nanngaaɓe ɓee ?
K.J. : Heedanta min ko diɗɗal awokaaji e gardagol maitre Faatimata Mbay, mo njettat-mi ɗoo sabu cuusal mum, kam e Me Buuhuboyni e botoniyee fedde awokaaji (jooni jooni min ceerti) e pellitde yantude e diɗɗal kaal-mi ngal e awokaaji goɗɗi, Me Ebeti en, ko ina ɓura awokaaji 20.
Hol hujjaaji mon ?
K.J. : A min ɗaɓɓi Koybingol sarɗiiji binnditagol, cellal wonande sukaaɓe, kisal wonande yummiraaɓe amen e wandiraaɓe amen rewɓe (yo taksiiji ɗii kala mbinndite, nganndee…), keɓtingol dipolomaaji muritaninaaɓe keɓaaɗi caggal leydi, teeŋtingol kisal laabi, laawɗingol ɗemɗe ngenndiije, moƴƴitingol duɗe laamu sibu duɗe keeriiɗe mbonnii jaŋde ekn.
Min kaalii ko faati e sooynaɓo kaaleteeɗo oo, potɗo laaɓtininaneede yimɓe, min kaali ko toɓɓe ɗe min cikki ko keñoraaɗe, haa teeŋti noon e gollingol sukaaɓe jom dipolomaaji en ɓe ngalaa golle, e sukaaɓe ɓe ngalaa dipolomaaji jogiiɓe kattanɗe e humpito, jom mecce en, min mbiyi ko laaɓal e nuunɗal nder konkuuraaji ngenndiiji ɗii fof, hoto hay leñol ɓurne e dow keddiiɗi ɗii…
Hol ko tagi on huccinde haala mon e mawɗo leydi tan ŋaddet ?
K.J. : Hannde persidaa ina woodi ine wiyee Muhammed Abdel Asiis, jooɗiima e yeewtere, wiyi « ko kañum ƴettata peeje, kañum yamirta, kañum waɗata kala ko ine waɗee e Muritani, ko kañum ñawndata denndaangal caɗeele ». Ɓayri ko kanko ñawndata denndaangal caɗeele, minen sukaaɓe Muritani, 70% e leydi ndii, amin njiɗi haaldude e makko ko aldaa e heɓni heɓni.
Roɓindii ɗum ko Bookara Aamadu Bah


text:
19 ndunngu ko muritaninaaɓe tooñaaɓe limtantee tumarankaagal to Maali e to Senegaal e won e leyɗe Orop sabu maa wonii ko waawnaaɓe maa ngummoo e leydi mum en walla ko daayɓe sabu ruppaade lorla e kiiɗal e danndude kisal mum en.
19 ndunngu ko muritaninaaɓe tooñaaɓe limtantee tumarankaagal to Maali e to Senegaal e won e leyɗe Orop sabu maa wonii ko waawnaaɓe maa ngummoo e leydi mum en walla ko daayɓe sabu ruppaade lorla e kiiɗal e danndude kisal mum en.
Gila Abriil 1989 Muritaninaaɓe taccinanooɓe maayo Senegaal e dogɓe tiindii Maali nan nguuri e araniyaagal e nder cukkon e caalon wondude e heege e ɗomka e yowitaare e sadakeeji ummoriiɗi e leyɗe tuubakooɓe walla ummoriiɗi e Fedde Adunankoore toppitiinde mooliiɓe (HCR).
Ngee tooñannge fof e muusde, ɓeen Muritaninaaɓe alaa ko ɗaɓɓirnoo laamu Muritani so wonaa yo heptinan ɓe ngeen tooñannge, rutta ɓe e teddungal e nokkuuji maɓɓe e golle maɓɓe e ngenndi maɓɓe ngam jeytoreede e mahtagol mum.
Kono ngon wulaango yantude e gullitaali Aduna o kala, gila e laamuuji nuunɗuɗi, pelle adunankooje, pelle jojjanɗe aadee, pelle politik alaa ɗo keɗtaa sabu laamu caabinoongu ɗum dari ina yedda ko aduna fof anndi.
Ñalnde 29 suwee 2007, hooreejo leydi Muritani hono Siidi wul Seek Abdallaahi piilaaɗo e wooteeji gardagol leydi e lewru marse 2007, nootiima e ngoon wulaango sabu o heptinii wonde e “kitaale 80, jojjanɗe aadee njaɓɓaama e nder leydi ndi, kaaɗtudi bonannde mum teskaa ko e kitaale 89-90 e 91 sabu Muritaninaaɓe leptaama, lorlaa, etee heewɓe e mum en mbaawnaa haa njalta leydi ndi”. Ɗum ko huunde hesere ronkanoonde e laamu caabinoongu ndeen bonannde, ronkaa kadi e laamu pollunoongu ɗum. Hooreejo leydi ndii noon hollitii wonde maa waɗ ko huninoo e wooteeji ɓennuɗi ɗii ko, maa siynu ɗum. Ko noon ne kadi o hollitiri “e innde dowla Muritani mettere makko feewde e ko waɗnoo ko”. O wiyi wonde “a mo yiɗi kala baaye, kala kesniiɗo e mooliiɗo caggal leydi wonde yo anndu mettere nde o wondi nde ko kamɓe fof ndenndi ɗum”. E nder ɗum omo sikki wonde heptinde goodal ngaal daawal niɓɓal e nder taariik leydi men ko huunde haannde mbele hoolaare ina jibinee e nder hakkillaaji e ɓerɗe. Ko ɗum waɗi, e miijo makko, laamu ina foti wakkilaade mbele ina artira taccinanooɓe e nder teddungal, ñawnda caɗeele jowitiiɗe e warngooji baɗnooɗi, mumta macungaagu e nder leydi he.
Konngol hooreejo leydi ndi e ɓesngu he ko huunde himmunde e oo sahaa sabu ko jaabtagol ngoƴaaji ɓesngu. Ko ɗum men wiyde ” ko hooynetenoo so saamii yo hocce”. Hol noon no koccirten ɗum ? Koccirten ɗum : 1. heptinde wonde miijo ngo ko moƴƴo, ko jaamburagal mawngal kono kadi ko feere neɗɗo ngenndiyanke, goƴaaɗo ngootaagu yimɓe e leydi mum e jaaral mum yeeso. 2. Ko semmbinde joomum mbele ina ɓeydoo cuusal e taaɓaade e taaɓe goɗɗe e dow laawol peewal. 3. Ko haɓaade jom miijooji ceɓɓitiiɗi en maa wonii ko fuuynooɓe haala ka walla miijotooɓe waktu joftagol yontii haa joomum en mbemja, njogitoo haalaluuji bonɗi ceerndooji, gaddooji fitina. Kono kadi ko haɓaade ɓeen yooɓiiɓe bonnitde miijo ngo sabu ngo firti ko feere bonnde nde ɓe mooɓnoo e ɓerɗe maɓɓe, laamu mbonngu walliti ɓe heen. 4. Ko daranaade kawral denndaangal ceŋɗe leydi ndi fof e leƴƴi mum mbele feere waawnde ƴetteede fof, maa wonii ko hol no taccinaaɓe ɓe ngartirta, walla hol no warngooji ɓennuɗi ɗi ñawndirtee walla hol no macungaagu mumtirtee tawa ko e nanondiral e ngootaagu.
Ɗum ɗoon noon ɗaɓɓi ko kala mo hujja mum yoolanoo yo yoolte, kala baranooɗo yo yoɓe ƴiiƴam mum, kala baasnooɗo jawdi mum walla ko wuurdunoo yo daame. Eɗen mbaawi wiyde tan wonde Muritani naatanii daawal kesal to bannge taariik mum politigi, daawal gaddungal ɗaminaare tabitingol demokaraasi goonganteejo. Ɗum fuɗɗii ko e wooteeji laaɓtuɗi ɓennuɗi ɗi, compuɗi juɓɓule dime ɗe ɓesngu labii. Ina yaakoraa tan wonde laawol lowangol ngol, so selaaka, maa jaaƴnje Muritani moƴƴu.
Fooyre Ɓamtaare


text:
Bookara Alfaa Bah, ruttima e Joomi men ñalnde alarba 11 abriil 2018. Eɗen mbaawi wiyde hankadi ɓe ngasii. Ɓe, ko ɓeen sosnooɓe Muritani, mbaɗti ɗum leydi, leydi ngalɗirndi keeweendi eddaaji leƴƴi e pine, ganniyinooɗi wuurdude e nder ɓiyngu yummaagu.
Bookara Alfaa Bah jibinaa ko hedde 1924 to Kayhayɗi. O ɓaari jaŋde makko leslesre ko to Kayhayɗi ; o janngoyi caggal ɗuum to Ndar, caggal ɗuum Ndakaaru ɗo o janngi fannu cellal (medesiin) haa o woni doktoor. O idii gollaade ko ɗo Butelmiit ɗoo, hakkunde 1952 e 1956. Ko ɗoon o anndi Muttaar wul Daddaa tawi ina arti ɗoon guurti, ina rafaa, o safri ɗum haa selli. Caggal ɗuum, e hitaande 1958 o yahi Bordoo ngam jokkoyde jaŋde makko doktoraagal. Ko ɗoon o anndondiri e jom suudu makko oo, ummorinooɗo Gadelup, garnooɗo kam ne jokkude jaŋde mum faatunde e ganndal tago.
No yoga e sanɗaaji janngunooɗi e duɗal koloñaal Balnchot e William Ponty nii, omo joginoo miijooji ndimaagu e salaare ngonka ndeen kaa. Nii woni o jeyanooma e fedde wiyeteende UGOF (Dental Kuuɓtodinngal Daande maayonaaɓe) kam e RDA (Dental Demokaraasiyeewal Afrik). E nder ɗuum, o tawtoraama mooɓondiral Eeleega e hitaande 1958. O suɓii jeyeede e ɗaɓɓunooɓe jeytaare Muritani. Kono tawa, leƴƴi ɓaleeji leydi ndii ina keɓtinanee e nder Doosgal leydi hee (Garanties constitutionnelles) hakkeeji mum en haa timma. O daraninooma ɗuum e mooɓondiral Eeleega (2 haa 5 mee 1958), kam e nder fedde UGOMS (Dental Kuuɓtodinngal Muritaninaaɓe Daande maayonaaɓe), e caggal ɗuum e Manifest 19 (Manifest sappo e njeenayo).
E hitaande 1961 o nomaa kalifu Cellal, jom suudu makko fektaa to Liisee ngenndiijo cosaaɗo ko ɓooyaani (1959) ngam jannginde ko faati e ganndal tago. Ko ndeen o diidi Opitaal mawɗo oo, e yoga e cafrirɗe (dispaaseeruuji) leydi ndii. Duuɓi ɗiɗi caggal ɗuum o waɗaa jaagorgal toppitiingal kaalis. Kono ɓuri maantinde e darɗe makko, ko darnde makko mbele leyɗe jeyaaɗe e Goomu Casabalanka (Misra, Mali, Gine, Alaseri, Ganaa, Libi e Maruk) ina keɓtina jeytaare Muritani.
Ɗuum haaɗaani mo, nde o teskii ko feewnitaaki mo e ngardiigu leydi ndii, ɗaɓɓude yaltude guwarnama oo (demisonde) e saawiyee 1965, o faati opitaal ngam safrude yimɓe e oon ñalawma gooto. Ɗoon o woni haa nde opitaal oo gasi maheede, o ardinaa ɗum. Hitaande wootere o woni heen, o ittaa, sabu makko yooɓtoreede waɗde ɗoon batuuji dawrugol. O fektaa Ayyuun, o salii yahde, o jooɗii sibu alaa ko o lomtinanaa.
Caggal ɗuum, e hitaande 1968 o udditi safrirde makko (kabinee) hade makko mahde kilinik e hitaande 1970. Kono, laamu ƴetti, e hitaande 1974, dekere ngam uddude kilinik makko. E hitaande 1978 o soodti sosiyatee SNEL (Société Nataionale des Etablissements Lacombe), o gollodii heen e Maamuudu Sammbooli haa 1992.
Bookara Alfaa ko neɗɗo darinooɗo, katante, jiɗɗo leydi mum, ndi o meeɗaa jaɓde yaltude ngam golloyaade bannge goɗɗo. Omo haalatnoo ɗemɗe leydi ndii kala, omo renndini pine mum en kala.
Guurɗo fof ko maayoowo, kono Bookara Alfaa ɗaccii ko ina jangtee haa abada. Yo Alla yurmo mo, yaafoo mo.
Bookara Aamadu Bah
Ƴoogirde : winndannde Bubakar Jagana e Siree Bah, abriil 2018


text:
Hikka, 28 nowammbar, ñalawma jeytaare Muritani hawri ko he sankaare Siidi wul sheex abdallaahi gonnooɗo hooreejo leydi Muritani tuggi 19 abril 2007 haa 6 ut 2008. 28 jolal kadi, ko ñalawma ciftinoowo warngo yargo 28 kooninke ɓaleejo to Inaal. Hikka kadi, rewɓe ɓe worɓe mum en mbaranoo kam e baayeeɓe e koreeji mum en ciftinii ɗuum winndere ndee mbele ñaawoore ine yuɓɓinee. Hooreejo leydi oo noon, he nder diskuur mum, saytoraani ɗuum. Ko ɗuum addani won oon wiyde “Persidaa majjikiniiɗo tuundi 28 noowammbar, waawaa wiyde ko persidaa Murianinaaɓe fof ”
28 jolal : Ɓee ine ngoya, ɓee ine njala !
“ Persidaa majjikiniiɗo tuundi 28 noowammbar waawaa wiyde ko persidaa Muritaninaaɓe fof ”
Hikka, 28 nowammbar, ñalawma jeytaare Muritani hawri ko he sankaare Siidi wul sheex abdallaahi gonnooɗo hooreejo leydi Muritani tuggi 19 abril 2007 haa 6 ut 2008. Ko ɗuum waɗi hakkillaaji fof nduttiima he lebbi 16 ɗaɓɓi, ɗi o ardinoo leydi ndii, kono kadi maantinɗi sabu golle baɗaaɗe, kam e faayiida e hoolaare Muritani heɓtunoo e ngaal daawal daɓɓal. 28 jolal, gonnooɗo ñalawma weltaare wonande Muritaniiɓe kala, wontii kadi, gila nde 28 koninke ɓaleejo mbaɗaa yargo ngam mawninde ngu, ñalawma sunaare wonande huunde e Muritaninaaɓe. Hooreejo leydi oo noon, he nder diskuur mum, siftori tan ko weltaare ndee, saytoraani nii muusalla rewɓe ɓe worɓe mum en mbaraa ɓee kam e baayeeɓe ɓee, ngondi oo. Ko ɗuum addani biyeteeɗo Jibriil Sih winndude he Balal mum Facebook “Hoorejo leydi majjikiniiɗo tuundi 28 noowammbar waawaa wiyde ko “persidaa Muritaninaaɓe fof !”“
Muhammed Abdel Asiis wiyiino, teeŋtini, wonde “doosiyee warngooji uddaama haa cay ”. E maanditaare 60-ɓiire jeytaare leydi men, Muhammed wul Sheex Gaswaani saytoraani yargo 28 koninke ɓaleejo, warhoore bonɗo nde warkoyeeɓe ndakmitorii ngam tuftoraade añamnguraagu keblaangu. O saytoraani muusalla bonɗo, duumiiɗo, mo rewɓe hesniiɓe e baayeeji e koreeji mum en ngondi ɗii duuɓi kala.
Mbele ɗumɗoo ko goongɗingol ñaawoore mo o lomtii oo ñaawnoo ndee ? Walla ko nooynaare teyaande walla ko kulol haalde huunde hulaande ? Walla ko hulde haalde huunde jogornde moddinde yimɓe heewɓe hulaaɓe ? Ko waawnoo heen wonde fof, deƴƴere hooreejo leydo oo fiddunde ndee ko faati he ɗee geɗe, ko deƴƴere haannde faaynude, nde waawaa waasde tulde hakkillaaji Muritaninaaɓe yenanaaɓe jojjugol baɗɗingol ñawndugol nuunɗungol, duumotoongol. Alaa e sago cuusal huccande oo gagga jogee ngam laɓɓinde mo, ñaawoore waɗee mbele ndee toɓɓere ɓaleere sooftinnde jeytaare leydi men ine momtee hankadi. Mbele kadi ndee huunde yurminiinde-jalniinde, mettunde-haaɓniinde, ine natta, hono ɗo bannge he leydi jalata, bannge goɗɗo oo ine woya. So wonaa ɗuum ngootaagu e mahondindiral renndo ngonata ko haala ɓola, haala fenaande ka wattintaa.
Jibriil Sih (Fulo Bookara Aamadu Bah)


text:
holko woni ñaw yillo endu ? hono deenirtenn koyemen
Saakitaama ñannde : Hesɗintinaama ñannde :
lewru uktuubar so arii hakkillaji payata ko e ñaw yillo endu. ɗemgal tuubaku wii cancer du sein. Ko ñaw bondo mo ganduɗaa nangata ko endu. Ɗum noon hebeta ko ɓuri heewde ko rewɓe ɓe. Holko woni yillo endu ? holko addata yillo endu ? Hono sifortoo ? hono mbatenn haa ndeenen koyemen e oo ñaw ? Mate ene safre walle alaa ?Ma enn gandu haawnaaki, senn kediima haala ɓee ɗiɗo safrooɓe be bismoto ɗenn e yewtere ko mbiiɗon. Heen gooto wiyite ko Docter Sidi Ka. Ko cafroowo ñaw yillo ɗoo e Senegal to suudu safrirdou Le dantec, kadi koo janginoowo ɗum to duɗal jaabihaattirde, seeƴ Anta Joop. Omo jeya kadi e fedde nde nganduɗa habotoo ko oo ñaw ɗoo e Senegal ene wiye Lisca. Caggal Sidi Ka, menn kedo Kadi Docter Karim Konaate, cafroowo yillo jooɗiiɗo kanium to Mali.


text:
RFI Fulfulde Ɓeydiima yaajnaade he Jeewte mum en kadi waɗtii rokkude kabaruuji.
Gila he lewru Yarkomaa 2019, RFI (Radio France Internationl) fuɗɗiima waɗde jeewte Pulaar/Fulfulde, kadi gila ndeen ɓe podiino wonnde ma ɓe ɓeydu yaajnude jeewte maɓɓe he ɗemngal Fulfulde. Hannde 14 lewru Jolal 2020 ɓe puɗɗiima jeewte kese he ɗemngal Fulfulde, ene jeyaa heen, caaktugol kabaruuji he Fulfulde lawbi nay ñalawma kala. Ko Pulaar woni ɗemngal sappo e jeegoɓal (16ɓl) kaalteengal he RFI.
Hayso tawii Fulɓe e ko’e mum en ɓooyi dukde fiino no fulɓe dañira rajo mum winndereyeewo, ɗuum gasaani laataade. Ko adii nde ɗuum waɗata, eɗen mbeltanoo RFI, ƴettuɓe fotde yimɓe cappanɗe tato (30) gila e jaayndeyankooɓe haa e haralleeɓe he gardagol jaayndiyanke Malinaajo Abdullay Dikko, ngam waawde waɗe jeewte he ngal ɗemngal kaalateengal ko ene yaha he leyɗeele 20 he nder Afrik.
Porograamuuji maɓɓe ene mbaawi heɗeede he FM à 7:30, 8:30, 13:00 et 17:30 he nder leyɗeele jeenay. Ɗeen ngoni: Burkina Faso, Kameruun, Gambiya, Guinée, Mali, Niger, Sierra Leone,e Senegaal. Ene heɗee kadi to worgori Muritani, e diiwaan lac Tchad. Ko adii ɗuum ala hay rajo international wooto haalanoo Pulaar. Oon tigi ne waawi heɗaaɓe kadi so o yahii to lowre maɓɓe http://www.rfi.fr/ff
Fulɓe Leñol Gootol, Ɗemngal Gootal!
En kaali wonnde Fulɓe ene tawee he lesɗe (leyɗeele) noogaas he nder Afrik, ɗuum, sikka alaa, wonii sabaabu ɗemngal ngal jogaade ngaddinaaji keewɗi ceertuɗi. So en keɗiima hannde RFI Fulfulde ma en tesko ceertugol ɗiin ngaddiinaaji. Ceertugol ngaddinaaji noon fiirti tan ko kuwtorogol kelme pulaar he mbaydiiji ceertuɗi walla no konngnuɗi (konngi) maɓɓe lelortoo ni ceerta, kono kamɓe fof kelme ɗe ɓe kuwtortoo ɗee ko kelme goote, walla fodde 90 he nder 100, ko kelme goote, keddiiɗe ɗee ngoni kelme jiggaaɗe walla pulaaɗe. Ɗuum holliri Pulaar/Fulfulde ko ɗemngal gootal.


text:
POUR LES ENTREPRISES ET LES PARTICULIERS
Peeje ngam ñawndude saqqaaji mon
R2 DIISO
E min mballa on e :
yimɓe gollooɓe : jiilgol nanndire, wasiyaaji e jokkondirgol yimɓe ngam liggingol juumtungol.
Karallagal heblo : Eɓɓude hebloooji gannde limtilimtinɗe jaaduɗe e sokla joomum.
Coɗagol e nder renndo e jogagol mecce : Keesndagol teelɗuɗo ɓamtaare e meccal, wasiyaaji ko yowitii e ngonka ɓanndu moƴƴuka, wallude e binndol sifaa nguurndam neɗɗo (cv), ɓeto katanɗe e kuccam yimɓe feewde e mecce.
Silooji e timmingol katanɗe
R2C ina heesndoo antampirisaaji e fannuuji kala jotondirɗi e jiilgol yimɓe gollooɓe (GRH) ngam tafde semmbe timminoowo katanɗe e ngonka moƴƴa e meccal.
Diiso
Geese jaajɗo diisneteeɓe haroliɗɓe e nder ceŋɗe antampiriis kala. Heesndotooɓe amen ( ɓamtaare aadee, ƴellitaare e meccal, coɗagol e golle, e coftal ɓalli maa ko wuuraa ekn…) e diisneteeɓe amen ( sariyaŋkooɓe renndo e kala fiyakuuji, haralleeɓe gollingol yimɓe) ina ngoodi ngam duusde on.
Balle baɗanteeɗe teelɗuɓe
E min ngooŋɗini wonde aadee ko hoorejawdi, kam woni doole gaddanooje antampiriis hoonaade; tiinnaare amen kala ko wallitde ɓe worɓe e rewɓe (ɗaɓɓooɓe golle, walla nii wonɓe e golle ) huccanɓe kawgelaaji kesi ngam hoonaade e nder nguurndam mum en ko yowitii e mecce.
Ko feewti e amen
R2C ko njuɓɓudi miijoraandi yo won tergal ballitoowal e golle e fannuuji yimɓe gollooɓe, karallaagal heblo e naatgol e golle.
Loowdi eeraango amen ngo hucci ko e antampirisaaji e teelɗuɓe e yiɗde rokkude ɗum en peeje jaaduɗe e fannuuji golle cifaaɗe e ko adii koo. E min keptiniree wonde gollordu liggidtoondu e wallidiiɓe maa disneteeɓe addanooɓe on peeje juumtuɗe ko yowitii e ngoƴaaji mon.
R2C ina waawi kadi gollodaade e dente nokkuuje, duɗe njangiin e pelle joganiiɗe koye mum en binndanɗe heblo fannuuji limtinɗi ɗum fof noon ko e ballondiral e GIFES (Dental adunayaŋke ngam heblo e nehdi kaɓɓondirndi).
« Nduuɗoo gollordu teeɗanii ko addude kesam-hesaagu e antampirisyaagal e fannu jowitiiɗo e diisnagol, keesndagol e heblo antampirisaaji e teelɗuɓe. »


text:
Batu Pari 2015 njowitiingu e baylagol ngonka weeyo jooɗii ko tuggi 30 noowammbar 2015 haa 11 desammbar 2015 to Pari. Kanngu woni Batu 21ɓu Jeyaaɓe e Nanondiral kuuɓtodinngal Fedde Ngenndiije jowitiingal e Mbayliigu Ngonka Weeyo (COP21). So tawii en mbiyiino « alaa ko dañaa e batu Kopenhag”, hannde eɗen mbiya “alaa ko dañaaka e batu Pari”.
Batu Pari 2015 njowitiingu e baylagol ngonka weeyo jooɗii ko tuggi 30 noowammbar 2015 haa 11 desammbar 2015 to Pari. Kanngu woni Batu 21ɓu Jeyaaɓe e Nanondiral kuuɓtodinngal Fedde Ngenndiije jowitiingal e Mbayliigu Ngonka Weeyo (COP21). So tawii en mbiyiino « alaa ko dañaa e batu Kopenhag”, hannde eɗen mbiya “alaa ko dañaaka e batu Pari”.
Batu Pari 2015 njowitiingu e baylagol ngonka weeyo jooɗii ko tuggi 30 noowammbar 2015 haa 11 desammbar 2015 to Pari. Kanngu woni Batu 21ɓu Jeyaaɓe e Nanondiral kuuɓtodinngal Fedde Ngenndiije jowitiingal e Mbayliigu Ngonka Weeyo (COP21).
So tawii en mbiyiino “alaa ko dañaa e batu Kopenhag”, hannde eɗen mbiya “alaa ko dañaaka e batu Pari”.
Waɗi en wiyde noon, ko ngolɗoo woni go’o ko winndere ndee fof ina nanondira e huunde wootere, e nder joɗnde wootere ; ndeen huunde ko dartinde ɓeydagol nguleeki weeyo, ko ƴettude peeje mbele ngool ɓeydagol nguleeki weeyo ina waasa yettaade 2°C. Ko ɗuum waɗi Barak Obama wiyde “weltiima e nanondiral ɓujal ngal 195 leydi ciifi ngal”. Ko ngal ɓujal sibu ko yeey wona leyɗe winndere ndee kala sibu ko 195 leydi ciifi ngal” (winndere ndee waɗi ko 197 leydi).
Fayndaare nanondiral ngal ko waɗde feere mbele nguleeki weeyo ina waasa ɓeydaade ko ɓuri 2°C, walla nii ko ɓuri 1,5°C, ɗo tolninoo ko idii mbaylaandi. Ɗum noon, leyɗe ciifɗe nanondiral ngal ina poti sakkude peeje kala mbele ina usta no feewi biimtagol “gaasuuji gaddooji seer” (GGS) ; ɗumɗoo noon ɓuri joopaade ko leyɗe mawɗe ɗee, sibu ko kañje ɓuri waawde wukkitde ɗiin gaasuuji e weeyo.
Toɓɓe ɓurɗe maantinde e nanondiral ngal ko ɗeeɗoo :
Ko leyɗe ɗee kunii
Kala ciifɗo nanondiral ngal ina hunii lelnude e siynude peeje ngenndiije ngam ustude wukkito GGS. Ngool ustugol wukkito ko ko ɓeydotoo tan.
Ɗeen leyɗe kattanɗe ina poti wallitde leyɗe pamare doole ɗee kaalisaaji e karallaagal mbele ina mbaawa tabitinde nanondiral ngal.
Dowla kala ina foti saaktude, duuɓi joy kala, feere sakki ngam ustude GGS, tawa ina teskii seedantaagal golle winndere ndee fuɗɗii waɗde to oon bannge.
Seedantaagal golle kuuɓtodinngal gadanal waɗetee ko e hitaande 2023, caggal ɗuum, duuɓi joy kala.
Dokkugol kaalisaaji : Leyɗe ƴellitiiɗe ɗee kuniima rokkude ngalu kaalis ngam wallitde leyɗe pamare doole ɗee lelnude e siynude politikaaji ustugol wukkito GGS.
Oon kaalis waawaa jaasde 100 miliyaar dolaar hitaande kala, tuggi 2020. Ɗoon e 2025 maa tolno kaalis oo ƴeewte.
Leyɗe ƴellitiiɗe ɗee ina poti rokkude yeru moƴƴo, duuɓi ɗiɗi kala ɗe kumpita haa laaɓta ko ɗe mballitta.
Eggingol karallaagal
Siifɓe nannondiral ngal kuniima newnude eggingol karallaagal baawngal wallitde ustude kuutoragol karbon nder faggudu feewde leyɗe pamare doole. “ Leyɗe ɗee kala ina poti wallondirde ngam ɓeydude kattanɗe leyɗe pamare doole mbele mbaawa siynude nanondiral ngal ”.
Hol nde nanondiral ngal siifetee ?
Nanondiral ngal siifetee ko to New York hakkunde 22 abriil 2016 e 21 abriil 2017. Ngal fuɗɗotoo siyneede ko nde 55 leydi ciifi ngal, tawa wukkito GGS ɗeen leyɗe ciifɗe ɗee, ko famɗi fof, tolniima e 55% wukkito GGS e nder winndere ndee. Ko waawi heen wonde fof waawaa wonde ko adii 2020.
Bookara Aamadu Bah


text:
Ñalnde 25 lewru marsa 2020, suka debbo jahroowo e duuɓi 30 laaknaama ɗoo he wuro Nuwaasoot to fotnoo joftude caggal nde ummitii Tiiginte, to nawanoo ngam « liggoyaade » e ɗaɓɓaande « fedde nde wonaa laamu (ONG) ». Kono, balɗe 12 caggal ɗum, sofeer oto potnooɗo artirde mo oo, nde wonde ko oon ɓuri tuumeede, hollitoyi laamu wonde suka oo ko baraaɗo saraaji Tiiginte, etee ko kanko saabii ɗum. Kajjata Umar Soh ko kam woni baraaɗo oo, tawaa ko ina waɗaa « ubboowel ceenel » lootaaka, juulaaka, wirnaaka…
Ko duko duketeengo he nder aduna oo kala gila ko ɓooyi, haa oolel mum yettiima ɗoo e nder leydi men ɗii duuɓi kala, ɗum ƴettii nii mbaadi kesiri potndi wiyeede « warkoyaagu feewde e rewɓe ».
Ñalnde 25 lewru marsa 2020, suka debbo jahroowo e duuɓi 30 laaknaama ɗoo he wuro Nuwaasoot to fotnoo joftude caggal nde ummitii Tiiginte, to o nawanoo ngam « liggoyaade » e ɗaɓɓaande « fedde nde wonaa laamu (ONG) ». Kono, balɗe 12 caggal ɗum, sofeer oto potnooɗo artirde mo oo, nde wonde ko oon ɓuri tuumeede, hollitoyi laamu wonde suka oo ko baraaɗo saraaji Tiiginte, etee ko kanko saabii ɗum. Kajjata Umar Soh ko kam woni baraaɗo oo, tawaa ko ina waɗaa « ubboowel ceenel » lootaaka, juulaaka, wirnaaka, etee ɓuri jooɗtoreede, ko janaaɗo, walla nii mbiyen ndimaagu mum ina teettaa !
Hol barhoore oo ? Ko sofeer oo tan ?
Won ɓe o wondunoo ? Won nelɓe mo ?
Ko waawi heen wonde fof, mbeɗe naamnii on mbele aadee cooraaɗo fittaandu, loowaaɗo hakkille ina waawi defaade fittaandu jambureewu, dawatnoondu yiylaade ko dañi, wuura heen, heɓɓitoo heen jiknaaɓe mum ? Ɗum dee ina haawnii ! Haala kaa joofaani, inan e juuɗe laamu, beeli njowii ko e losko ngo sanndarmori Tiiginte ummanii ngoo.
Ko adii njeñtudi ngooɗoon losko, addani en miijaade mbele laamu kam fotaani e oo sahaa yuurnitaade sariyaaji mum, naatna sariya keeriiɗo, baawɗo huuɓtodinɗe caɗeele ɗe rewɓe kawrata, falanooɓe ɗuum. Ɗuum ina jojji hannde, sabu eɗen nganndi he lewru marse 2013, warngo Pennda Sogo e warngo cukalel dewel goɗngel, inan kedditii tawo e hakkillaaji men, sabu bonannde hannde nde fillii tan koko ɓenni koo. Wiɗtooji pelle daraniiɗe jojjanɗe aadee kollitii, he hitaande 2015, wonde 122 suka debbo njanaama, ndimaagu mum teettaa, heen 108 ko cukalon ndewon tokoson kon ngalaa ɗo keɓi. Hay so tawii nii, he nder renndo sahaaji kala mborosaaji bonɗi ina peeña heen, hono ɗumɗoo kam diwtii aada, maa mbiyaa bonannde mum tolniima hannde ɗo koronawiris tolnanii aduna oo kala.
Ko ɗum waɗi nguu ñabbu ina foti yiylaneede safaara tolniiɗo he bonannde mum, ɗum ina foti jeyeede e haajuuji juɓɓule dowla (Parlama, Gowornama e Ñaawirɗe), hay so tawii anniya men wonaa wagginde ɗe yo ɗe ngartir sariya “wari wartee”, sariya bawɗo ƴetteede kala yo addan waɗooɓe ɗiin bonanndeeji miijtaade kiisgol kuuge padtuɗe ɗum en.
Ina teskaa hannde leefre ñaawirɗe men walla kam fotɓe gaddaade ciinugol kuuge (a wayrat neɗɗo ina wiyee ñaawaama yo dummbe kaaɗdi nguurndam mum tan, haa pottaa e mum he mbedda ina yaha haaju mum). Hol ko saabii ɗum ? Ina jooɗtoraa nguɗu mbiyeteengu hedam-heedaagu, banndam-banndaagu, buuñgol ñaawooɓe, ƴaañorɗe tiiɗɗe (juuɗe juutɗe) koko naati e ñaawirɗe men, saka noon so tawii kulol Alla nattii heewde.
Hare haɓeteende ndee wonaa hare rewɓe tan, ko nde hare kala aadee jiɗɗo nuunɗal, daraniiɗo jojjanɗe aadee. Kono kadi ko hare winndere ndee kala, sabu kala ko memi debbo e jookli aduna oo, ko rewɓe fof memaa, kadi, ko innama aadee hoynaa.
Leydi Muritani ina foti waɗtude e ɗum hakkille tawde wonii ko huunde nde anndanooka ndeen e nder renndooji leƴƴi men kala, ina foti woƴde en, sabu so tawii a wiyat “ damal galle koddiiɗo maa ina tunwi, yo a taw ngal maa ngal ina laaɓi ”.
Maamuudu Haaruuna Joop


text:
Ciftoren, eɗen poti siftorde ko hikka waɗti duuɓi 36 ko lampa diine mawka, annoore ganndal seedtinnde, timmoode waliyaaɓe laaɓtunde hono Alhajji Mahmuudu Bah Jowol (yo yurmeende Alla won e makko) ruttinoo e joom mum, ñalnde alarba 04 lewru siilo hitaande 1978.
Ciftoren, eɗen poti siftorde ko kanko wonnoo mo annduɓe mbiyatnoo Liwal-Barooɗe udditnongal duɗe Alfalah e nder leyɗeele Muritani, Mali, Senegaal, Gine, Kameruun, Liberiyaa, Konngo, Sayiir e Gaboŋ ngam jannginde ɗemngal arab e sarde diine Lislaam e nder jookli Afrik.
Ciftoren, eɗen poti siftorde ko kanko jannginnoo yoga e pooye mawɗe jahruɗe ɗemngal Arab, guurɗe hannde walla dontinɗe ganndal e nder ɗeeɗoo leyɗeele, gila e jagge laamu tiiɗɗe, ñaawooɓe nantuɓe inɗe mumen, elimaneeɓe jumaaji e jamaaji tuugnorɓe haa e seernaaɓe duworteeɓe.
Ciftoren, eɗen poti siftorde ko oo ngenndiyanke mo yeru mum heewaano, fiɗɗitnoo pittol laamu Muritani, haɗi Ɓaleeɓe teppaade to binndol ɗemɗe ngenndiije Pulaar, sooninke e wolof, kañum fof e yahrunoode ɗemngal arab, e wonnoode heen tuugnorgal laaɓtungal.
Ciftoren, eɗen poti siftorde Sileymaani Baal helno muudo hormo e sahaa mum, Sayku Umaar Taal fellanno diine, ñiiɓnuno laawol Tijjaani e nder yonta mum, Abdul Qaadiri Kan mahno jumaaji e jamaaji hakkunde Horkaƴere e Dagana, Alhajji Mahmuud Bah ne fusno suudu humambinnaagal, sari ɗemngal Arab e nder leyɗeele Ɓaleeɓe.
So lekki mawki yanii, colli keewɗi mbeemat kono ko ɗi mbeemii fof, oto ɗi njejjit o woniino maamaawi mawki hakkunde yolnde wonande tampuɓe e horitiiɓe, sewnde ɓuuɓnde e nder jeereende wonande lohɓe ɗomɗuɓe, lañaandi cafndi, neenndi ndaganiindi heyɗuɓe.
Yo Alla yurmo mo, yaafoo mo, waɗa toon fooftorde makko, kanko e denndaangal maayɓe juulɓe. Yo Alla waɗtu barke e ɓesngu ngu o ɗacci caggal makko, caggal nde ngu wuuri ko juuti. Aamiin.
(…)
Njaay Saydu Aamadu, lollirɗo Gelongal Fuuta
Ina jokki, kono ko e Fooye Ɓamtaare tonngoode 106, yaltunde ñalnde 2/01/13.


text:
Ko kewata e weeyo ina woƴi aadee en feewi. Fotde maɓɓe, sibu hay ko ɓooyaani koo, e lewru desaambar ɓennundu nduu (desaambar 2018), haayre weeyo kalitii, kalito hulɓiniingo, tolnde maayo Bering.
Ɗumɗoo ko kabaaru ummoriiɗo e Nasa, mo jaayɗe caakti ñalnde 18 mars 2019 ɓennuɗo oo. Doole kalito ngoo ina sowoo laabi 10 kalito bommbo atomik mo Amerik werlinoo e wuro Hiroshima. Tee, e oon sahaa, ko 25,6 km fat wonnoo hakkunde mayre e Leydi. Alla ko moƴƴo, alaa ko ɗum bonni, kono annduɓe ɓeydiima faayde, sibu so tawiino ko haayre ɓurnde mawnude, ina waawnoo bonnude e waɗande aadee en tanaaji keewɗi.
NASA noon ina werti noppi mum haa njaaji, nde tawnoo parlemaan Amerik ko ko taƴanoo ɗum faandaare gila e hitaande 2005 : « jogaade kattanɗe yiytude ɗoon e hitaande 2020 fotde 90% kaaƴe weeyo ɗe njaajeendi mum en seɓi 140 meeteer. »
Maayo Bering ko maayo nder Geec pasifiijo wonngo hedde wuddu rewo, hakkunde duunde Amerik e Riisi.
Bommbo atomik Hiroshima e Nagasaki, ko bommbooji ɗi Dental Dowlaaji Amerik (Amerik) werlinoo e ɗeen gure Japon ñalnde 6 ut 1945 wonande Hiroshima e ñalnde 9 ut 1945 wonande Nagasaki. Oon sahaa, konu Riisi ina yaaɓani naatde Japon, tawi kadi Japon ina ŋati e jokkude wolde, ina ronkaa yo jebbilo. Gure keewɗe ina njeyanoo e doggol gure potɗe bommbeede, ngol « Target Committee » (Goomu cuɓotoongu Toɓɓanɗe), lelnunoo, ɓurɗe maantinde e pinal Japon, kono kadi jogiiɗe faayiida to bannge konu.
Hiroshima, ko wuro ganni, kono kadi ko tuddunde mawnde konu leydi ndii e sahaa wolde hakkunde Siin e Japon (1894-1895).
————————–
Eɓɓaande Manhattan
Peewnugol bommbo oo rewii daawe keewɗe e nder duuɓi keewɗi : ɗum woni ko anndiraa Eɓɓaande Manhattan (Projet Manhattan).
Ɗum fuɗɗii ko e hitaande 1939, nde Albert Eistein (e ganndo goɗɗo) mbinndi persidaa Roosvelt ɓataake ngam habrude ɗum wonde Almaañ woni ko e waɗde wiɗtooji ngam feewnude kaɓirgal nikleyeer. O ɗaɓɓiri oon nde Amerik ummantoo kam ne feewnude bommbo mum. Roosvelt jaɓi miijo ngoo : ɗuum woni Eɓɓaande Manhattan. Ɓe ngoni heen haa ñalnde 16 sulyee 1945, ɓe njarribii kalito bommbo maɓɓe gadano. Ɓe ɓuuɓtinaani, ɓe ngoni e ƴeewde hol to ɓe idotoo huutoraade mo. Ɓe lelni doggol nokkuuji ɗo o waawi werleede. Ɓe cuɓii tan ko gure ɗe bommbo fof meeɗaa memde, mbele ɓe mbaawa ɓetde no moƴƴi bonannde bommbo oo so werlaama. Ine e doggol hee 18 wuro Japon (e oon sahaa noon, ko ina tolnoo e 66 wuro e nder Japon ko bonnaaɗe haa mboni). Persidaa Roosvelt sankii ñalnde 12 abriil, biyeteeɗo Harry S. Truman lomtii ɗum. Oon ne jaɓi sompude goomu toppitiingu bommbo oo. Ñalnde 1 suwee, nguun goomu wasiyii kuutoragol bommbo oo ko ɓuri yaawde. Eɗen nganndi ɗo ɗum yuumti.
Angalteer e Kanadaa ina njeyanoo e eɓɓaande Manhattan, gollinnde ko ina wona 130 000 neɗɗo, ɗaɓɓunde ko ɓuri miliyaaruuji 2 dolaar (700 miliyaar ugiyya).
Bookara Aamadu Bah


text:
MAWƊO MAHAM SATIGI JALLO, TIITOONDE LEŇOL
Haaliyankooɓe tinndii, mbiyii : Hay so neɗɗo gooto waawaa wonde leňol, yoga e kanngameeji maggol ina mbaawi wonde jikke maggol. Mawɗo Maham ko e ɓurɓe maantinaade e ɗiin kanngameeji jeyaa.
Wutte laamu, mo o ɓoorninoo faaytinaani mo, yejjitinaani mo foddeeji makko e ɓesngu Senegaal, ngu o jiimnoo nguu. Heewɓe ɓoorniima ɗiin wutteeji, kono ndonki walla kuli ɓoornodaade ɗi, nguurorii bannge laamu, mbelsindii iwdi mumen.
Ko tuugaade e oo ɗoo teskuya, ittande hoore mum geɗal mum, waasde yejjitde to umminoo, e kala martaba mo neɗɗo waawi daňde e nguurndam mum, ko ɗoo Mawɗo Maham nawiri raay, heɓiri wune e teddungal e denndaangal ɓiɓɓe leňol ngol meeɗnooɓe ɓoorneede wutte laamu.
Ko nganndu-ɗen Mawɗo Satigeeɓe oo e jooni nana wona duuɓi 30. Ko e tuma mo o wonnoo mawɗo laamu diiwaan Kees. Kadi wonnoo sabaabu majjum ko ɗemngal pulaar.
E hitaande 92, min cosiino jaaynde lewriire, e gardogol luttude balɗe, Mammadu Sammba JAAKO, lollirnooɗo Maas JAAK.
Jaaynde ndee wiyetenoonde NDOOGU, nde humpitta ko ngoƳaaji yonta men kuuɓtidinɗi, gila e faggudu, cellal, renndo, dawrugol, daartol, pinal, haa e joljole. Nde woppaani hay huunde ko ina fota humpiteede nafa renndo ! Hay huunde alaa ko jaayɗeeli jamaanu jamaanu hannde, jaltooji e ɗemɗe teskorteeɗe guurɗe, njoganinoonde to bannge njuɓɓudi, caňu e loowdi.
Nde tonngoode adannde NDOOGU yalti, goomu njiiloowu golle jaaynde ndee hawri yo mi yah Kees, waɗori doggol hoohooɓe wonɓe toon fotɓe yiyndireede, nganndinee teddiraama NDOOGU, kadi ňaagaama ballal e kala ko ina nawra nde yeeso.
Ko e nguun njillu nganndondir-mi e Mawɗo Maham, o bismii-mi bismaango timmungo e nder biro makko, biismaango faayodinngo, battinngo e am haa ɗoo ɗo njahraten.
Caggal ɗuum kollu-moo-mi jaaynde ndee e ko ummini min, e ko goomu faanditii yiɗde gollaade e ɗmngal hee. O holliti mi ma o waɗ kaaɗdi baawɗe makko e jaaynde ndee, gila e peeje, ballal, ngalu e kaɓirɗe, sabu ɗee golle ko e laabi ɓamtirɗi leydi jeyaa.O wagginori mi yo mi yiyor mawɗo Alasan NJAAY, Sammba LIH, hoohooɓe leňol ngol, hillanooɓe ngol jamma e ňalawma.
Nde njiy-moo-mi e oon sahaa, Mawɗo Maham, ina heddorii tiiɗndaram e cembsembilaagal, heyba satigaagal pulaagu e tuubakiri ina ngiirtondiri e nder jimme laamu jooɗɗo, laaɓtuɗo, kadi kulɓiniiɗo, sabu timmal tagoodi mum.
Ɗo Mawɗo Maham ɗoo, ko laamu tawi laamu, maantoode heyba makko e laamu nannditoyta ko e Baɗɗiyanke, gooto e yimɓe, ɓe fillotoo Sheekh Haamiidu KAN e deftere mum coňce lobbere, dowlunde, anndiraande Inta-aanniinde walla Sammba Almudel.
No waawi siforaade fof, ummaade e Baɗɗiyanke, baaba tokooso Sammba JALLO, liggotonooɗo e laamu, haa yettini maa Mawɗo Maham, fof ko iirtondiral pulaagu e tuubakiri. Ko jam tawii jam. Ko pottital leƳƳi ɗiɗi ɓooyduɗi e pinal, baɗɗi ňamgolleeji, e nder njuuteendi daartol.
Fulɓe, e nder jeloode mumen e ňarugal mumen, ngal keɓtinirtee, ina hawraa ko yimɓe finɓe, faamɓe aduna, feertuɓe, fasilanteeɓe, suusɓe reedu, tampere e heege fof, saliiɓe yawaare e mone.
Ɗii ɗoo sifaaji haa e goɗɗi ko wonaa ɗii tan, ina neesii e kala ɓiy pullo, - so o jannguɗo e so o janngaani fof -. Ko ɗuum waɗi noon, so jaŋde arii, bildaama jikkuuji mum neesuyankooji ɗii e ngaaɓdi mum, o dartortoo ko ceɓtamceɓel mbildi. Alaa mo o fotata e geɗe basorɗe.
Hol ko njanngaten e nguurndam kanngameeri men Mawɗo Maham JALLO ? Haa heewi. To bannge leňol. Ciftinten tan ko mawɗo weeɓaani. Teeŋti noon e mawɗo ganndo, laamɗo, kadi gittanɗo leňol geɗal e mbaawka laamu ngu halfinnoo ɗum.
Mawɗo Maham, e geɗal ngal Alla ittannoo ɗum e laamu, o ittanii heen leňol ngol geɗal mum haa timmi. O rokkii kadi ganndal makko, semmbe makko, hay huunde o ŋakkaaki, o wowanooki e ko Alla luɓirnoo mo koo.
Ko ɗuum waɗi, hay so ko sabaabu nde ɗuum tan, omo fotnoo waɗaneede fotdeeji e teddule, haa aduna fof annda, leňol makko tinii, kadi ittanii mo fotde makko haa timmi. So o dowlii o anndaama, ko tiiɗnaare makko yettini martaba makko dow. Tee leňol ngol, kala nde gite mum ngojji, ngojjinaa walla haɓi e hoore mum, ko ko ňooltortonoo, subaka e kikiiɗe.
Ko o Hooreejo teddungal darinooɗo darnde timmunde e jokkondiral hakkunde leňol ngol e laamu. So ɓernde leňol dillii ko kanko haalantunoo laamu mette maggol. En ngalaano goɗɗo. O yahii e koyɗe jokkere enɗam laabi limtilimtinɗi, kala nde ceekol waɗnoo, kanko fof e wonde mawɗo, ko kanko addantenoo yoo ňoot, kadi o ňoota haa wayta no wa'noo.
Mawɗo Maham laatinooma wirngo ňiiwa suddaare leňol, kanko fof e waasde sellude, ko o noototonooɗo e kala sahaa e kala nokku, ɗo o soklanoo e innde leňol. O yaha, o safra saɗeende ndee e ňeeňal makko, pinal makko, hakilantaagal makko, tawa hay mbuubu ɗojjaani, o jokka e golle makko. E dow ɗuum, eɗen mbaawii wiyde, e nguurndam makko, hay huunde o haawanooki ngol. O rokkii ngol fof makko. Hol ko ngol rutti mo walla ngol jogori ruttoyde mo e ndeen darnde ? Jaabawol ngol, mi ɗaccii ngol e juuɗe mon !
Leňol yeewaama e waasde Kanngameeri mum, kanngameeji mum, e sahaa nde darii e nder ladde Alla e yoolommbere, conngooji ina piiltii ɗum baŋ yoo baŋ. Yoo Alla rokku ngol yontaaɓe, finɓe, suusɓe, ittanooɓe ngol geɗal maggol e ko kalfinaa. Ko ɗoo tan noon haala kaa fof woni.
Njuɓɓudi jaŋde tuubakiri jannginta neɗɗo taƳaade finaa-tawaa mum ko gila ina waggiɗi. Ndi daroo endi momtira seeɗa seeɗa ɗemngal tuubankoore.
Suka oo wonta majjondirɗo e koreeji mum e renndo mum, sabu ko janngata to lekkol too ko pinal koɗal, ɗemngal koɗal, gannde koɗe, oon, so wonaa ɓura hawrude e hoddiro, no Maham en nii, so artii e renndo mum, renndo mum faaytat, kaňum ne, faayta renndo mum.
Tawde noon, wonnoo faandaare janngoygol makko ko ha nafta renndo ngoo, tawa kadi e ko o ɓamtata renndo ngoo, renndo ngoo ina yiytoo hoore mum e makko, wona lahal yiyti mbeɗu mum.
Hannde, majjondiral mawngal ina woodi hakkunde leňol men e annduɓe mum. Mo njiy-ɗaa e ɓesngu leňol ngol fof ina uuma. Waɗi noon ko semmbeeji momtooji yaw ɗii, tuugnorɗi ɗii, ko ko naati e sooynde. Ko yondiniiɓe e wutte, mo laamu hettani ɗumen. Ɓe njejjitii leggal, ko ɓooyi eeň ndiyam koo fof, waɗtataa ɗum nooroo !
Ina moƳƳa ciftinen e dow teeŋtingol, wonde ɓamtaare neɗɗo duumiinde huuɓtinnde foti wonii ko neɗɗo walla leydi waawaa yettaade e rommet faandaare mum tawa waɗtoraani ko jeyi koo, ko tawi koo, e nder doƳol mum. Ndeen wadde, nguurndam mawɗo Maham ko winndannde alɗunde fayde e yontaaji liggantooɗi laamu, jooɗiiɓe e martabaaji toowɗi haa e abbiiɓe e mumen.
Tawde neɗɗo waawaa teddinde ko anndaa, ko jaaɓnaaka e mum, eɗen mbaawi wiyde Mawɗo Maham'en, ndokkii jannguɓe men tuubakiri ɓee binndanɗe paaydinɗe, pattamlame ko fayti e fannu belsindaaɗo, mo ngajndu-ɗaa welsindaare mum ina addana neɗɗo oo wonde sokkiňňe. Eɗen moolii Alla e ɗuum.
Yaama joo batteeji winndannde makko ndee wona ňeemtirde haa yontaaji men jannguɗi keewɗi nootoo e wolde, ko e dow ɗuum tan poolgu waawata heɓreede, nde tawnoo hare ndee, ende yaaji, ende heewi fiiltomooltooji.
Eɗen nduwanoo denndaangal ɓesngu makko banndiraaɓe Njumanaaɓe e Hooreejo leydi Senegaal e jagge laamu mum e denndaangal pelle pine e ɓamtaare pulaar, e meeɗnooɓe anndude mo e huutondirde e makko, fof'en ndawanaama, muňňitaama e ndee ustaare.
Yoo Alla yurmo jahɗo oo, ɓuuɓna Ƴiye makko, huura ɗum yurmeende Mum, hadda Ɗum yurmeende, jaɓɓoo ɗum, to ɓuri toowde e Aljannaaji, Yoo Alla sukkana en yolnde birnogol makko, heedana en ɗo en mbaawaa heedande koye men. Enen heddiiɓe caggal makko ɓeen kadi, ɓooyen duusde ɓe, nduusiren ɓe duwawuuji jaɓaaɗi, jaabaaɗi, duumiiɗi, nokkaaɗi to ɓuri luggiɗde e ɓerɗe, ɗi mbuntataa, haa ňande ňalawma njoɓdiiji.
Kuɗol: Aamadu Tjjaani KAN, winndiyanke, wiɗtiyanke,
Teo : 77 575 52 98
kebloowo heblooɓe.
E-mail : galosuka65@yahoo.com


text:
Sikke alaa diina – mbaawka wonde fof noon – ari ko nafde neɗɗo e feewnude jokkondiral hakkunde makko e tagɗo mbo oo, fawaade e fiɓnde makko e faamu makko, kono kadi kala diina hina soomi baŋnge pinal e njiimaandi, ko ɗuum waɗi ɓe diina kaa adii jippaade e dow mum en ɓee, walla adiiɓe e diina kaa – wonande diinaaji leydiiji ɗii – hina ngetoo jiimirde yimɓe woɗɓe ɓee pinal maɓɓe e innde diina kaa.
So en ƴettii yeru jokkondiral men enen afrik-naaɓe e diinaaji ɗiɗi ɓurɗi yaajde nder Afrik ɗii, Lislaam e Kereceenism; maa en tawu ɗi kaaɗaani tan e nafde men to baŋnge fiɓnde, walla feewnude jokkondiral hakkunde men e semmbe ɓurɗe mawnude jiimɗe winndere ndee (tagɗe winndere ndee fawaade e piɓle men), kono ɗi mbaylii ko heewi e geɗe pinal men, ngam wiide yahdaani e diina, walla won ko ɓuri ɗum moƴƴude, tawa ko yimɓe adduɓe diina kaa e men ɓee tan njiiri noon, ngam waasde geɗe pinal men ɗee yahdude e pinal maɓɓe ngal, kono tawa jokkondiraani e diina to ɓadii e to woɗɗi fof. Hina jeyaa e ɗeen geɗe, inɗe men. Diina lislaam adii jippaade ko e aarabeeɓe, ka tawriɓe ko pinal, aadaaji e inɗe, ko noon neh kadi ka tawri leƴƴi goɗɗi naatoyɗi e makka ɗii fof, kono nde wonnoo aarabeeɓe ɓee, haa teeŋti noon Banii Umayya (ummayyaad) en, hina njiɗnoo mawninorde heen aarabaagal, ɓe ƴettu pewje, kala naatɗo nder diina lislaam yo o waylit innde makko o woppa nde o joginoo ndee, o ƴetta innde arab, kadi sukaaɓe makko jibinoyteeɓe woto innire inɗe taaniraaɓe mum en tawaaɗe ɗee, yo ɓe innire inɗe aarabeeɓe ɗee, ɓe peewnani ɗum hadisaaji ngam rokkude ɗum goobu diina. Ede inɗe ɓe ndokkata yimɓe ɓe mbiya ko inɗe Lislaam ɗee, heɗe ngoodnoo ko adii gargol Lislam, ɗuum tan hina holla ko ɗe ganni aarabeeɓe tan ɗe ngonaa garduɗe e diina kaa nde ka ari ndee. Ko ngool dawrugol e ɗeen pewje ɗe kamɓe adiiɓe e diina kaa ɗee, ngaddani leƴƴi keewɗi naatnooɗi e Lislaam lawu ɗi ɗaɗi pinal mum en ngoɗɗoyaano no feewi fof, majjiraa inɗe mum en e jelooɗe pine mum en goɗɗe keewɗe, ƴetti ko hesɗi ko addaa e mum en koo.
Leñol fulɓe neh, hina jeyaa e leƴƴi Afrik gadiiɗi jaɓde e naatde Lislaam, ngollani ɗum golle tiiɗɗe, kono nde wonnoo ndeen ko ɓe leñol mawngol, ɗaɗi pinal maggol hina ngoɗɗoyi hina ñiɓii haa tiiɗi, kamɓe fof e jaɓde inɗe aarabeeɓe walla garɗe e deftere Ɓuraana ɗee ko inɗe lislaam, ɓe innariiɗe nii, kono ɓe ngoobɗe goobu maɓɓe (pulaagu/ku) haa ɗe njooɗi, kala innde aarabeere ɓe ngoobii ɗum yeru: (Muhammadu wonti Mammadu/Hammadi, Khaaliidu wonti Kaaliidu, Zeynabu زين wonti Jeynaba, Faaɗimatu wonti Faatimata / Faati…), tawii kadi heɓe keddorii inɗe maɓɓe gaadanteeje ɗe ɓe tawri maamiraaɓe e njaatiraaɓe, ittaaɗe e pinal e neesu maɓɓe, won heen tawa ko inɗe limoore (deggondiral) ɓesngu, Ndikkire (Hammadi), Sammba, Demmba, Yero, Paate, Njobbo baŋnge worɓe, to rewɓe too neh, Diko (Sira), Kummba, Pennda, Takko, Jiba, Daado yantude e kodda, hina wona gorko hina won debbo. Gannduɗo renndo ngoo fof so nanii Kummba e Pennda njiidi tan, naamnotaako holi keccuɗo! Walla Saajo – enen e sooniŋkooɓe e woɗɓe denndi – nanɗo nde fof hina anndi o rewi ko e funeeɓe. Ko jiidaa e inɗe men goɗɗe gittaaɗe e neesu men hono: Galo, Dulo, Daɗal, Malal, Guurɗo, Wuuri, Dañɗo, Eggudu, Egge, Jaaƴe, won heen ɗe worɓe keerorii, won heen ɗe rewɓe keerorii, won heen ɗe ɓe ndenndi. Innde heen fof hina roondii pinal e ganndal haa heewi, so nattii innireed tan majjat majjida heen. Hina heewi to neɗɗo men rentini inɗe ɗiɗi (nde pulaar e nde arab) fof, seernaaɓe men mawɓe tuugnorteeɓe, hina njoginoo ɗeen inɗe, ko hollata men innde ko baŋnge mum, diina kadi ko baŋnge mum, kadi holla men pinal seernaaɓe men ɓooyɓe ɓee njoginoo ngal hono wayi toowde, e faamaamuya ɓe paamnoo diina kaa hono waynoo laaɓtude, nde wonnoo ngaan saanga, renndo men hina tiiɗi, hina hedditorii, yimɓe maggo ƴaaftodtoo ko e njongitaari mum en pinal, moɗde ɗum en weeɓaano. So en njerondirii ngonka men hannde kaa, e ka ndeen kaa, maa en nganndu ko seernaaɓe men jooni ɓee ñeŋngaa to baŋnge pinal too hono wayi hulɓinaade, haa arti noon e jaŋnguɓe e duɗe arab ɗee, walla jaŋngoyɓe leyɗe arab nani heen ɓee. Ɓe mbattii huɗoraade innirde inɗe men ganni ɗee, haa heɗeni njogori majjude jooni, ko to dowri too tan ɗe keddii seeɗa, hay ɗuum ustiima no feewi, ko goonga ko renndo ngoo fof defii ɗuum, kono seernaaɓe ɓee mbonaani heen, nde wonnoo ko kamɓe ngoni annduɓe diina, ede kadi heɓe paaydi ka e pinal aarabeeɓe ngal, haa ɗuum addi jiiɓru ndukaten ɗoo nduu!
Wonaa baŋnge inɗe yimɓe tan nii, hay inɗe gollorɗe men e juulirɗe (jamaaji/jumaaji), e inɗe gure fof hannde woni ko e majjude e wontude goɗɗum. Yeru: wooda mahɗo jamaa e duɗal, walla safrirde, innira Bilaali, walla innde safaroore wonnde ko way honi RAHMA رحمة ronka wiide yurmeende, walla innira gooto e seernaaɓe men mawɓe waɗɓe nguurndam mum fof e gollande diina kaa. Ko noon neh kadi inɗe gure men fof nani mbaylee hina mbaɗtee goɗɗum, ko ɓuri mettude koo, ko enen lollinta inɗe kese ɗee, ngoppen innɗe men ɓooyɗe ɗee. Wuro wiyatenoongo Winnde Ciluɗe watta wiyeede Daarul beeda دار البي e ko nanndi e ɗuum. Won e seernaaɓe men inniratnoo gure men inɗe koɗe ko way hono Daaru assalaamدار لسّل Hudallaah هدى الngam yiɗde malnoraade tan, tawa hina waawi malde hay sinno woniino e pulaar. Ngaree tiiɗnoɗen peerten hakkillaaji men e gite men, njiyen nguu ñifu pinal paangu e leñol ngol iwrungu men baŋngeeji fof, kono ɓuri laaɓtude hannde ko baŋnge inɗe ɗee. Naŋtoɗen e inɗe men, nguurtinen puɗɗinooɗe yejjiteede ɗee, sabu innde wonaa sara e pinal leñol !
Abdullaay Yerel Soh


text:
Nelal Arabeeɓe Garwaniiwal ngam sunnoyaade Ɗaŋre Mbaañ (Planete Mars), wayniima hannde taw ko Japon ngal duppitiri.
Tokyo, Japon: Emiraaji Arabeeɓe Dentuɗi neldi laanel-cunnorgel fayde ɗaŋre Mbaañ, taw fayndaare ndee ko diidde natal kuuɓnungal mbayliigu sahaaji (dynamique du temps) he nder weeyo (l’atmosphère) ɗaŋre woɗeere nde.
Cunnotoongel ngel (sonade/probe), “Al-Amal” hono no ka inniraa he Arabeere, ko laana meha (ka aldaa e neɗɗo). Ka waynorii ko Tanegashima Space Center to worgo Japon ñalnde Aaɓnde he waktu 6:58, waktu Japon ene hawra he 21:58 GMT caggal nde yahdu makka faɓɓitaa lawbi keewɗi sabu kaɗooje weeyo.
Eɗen nganndi oo ɗoo sahaa, leyɗeede keewɗe ngoni ko he daɗndu ene mbaɗda idaa fayde to ɗaŋre woɗeere to. Eɓɓo Emiraaji ngoo tawti ko ngo Tianwen-1 mo Siin (Chine) e Mars 2020 mo Dowlaaji Dentuɗi Amerik. Gooto e maɓɓa kala ene yiɗi huwtoraade fartaŋŋe ɓattondiral hakkunde ɗaŋre Ngaawe (planete Terre) e ɗaŋre Mbaañ. He biyɗe NASA, he lewru Yarkoma (octobre) maa Ngaawe e Mbaañ ɓur ɓattondirde. Hakkunde majje wonata ko 62.07 miliyoŋ km.
Al-Amal, ene tijjaa maa yettoyo yirorde (orbite) Mbaañ hedde lewru Colte (Février) 2021, ɗuum ene hawrita e maanditaare duuɓi 50 ko EAD ndenti ngonti gootum. Emiraaji Arabeeɓe dentuɗi, eɗen ciftina, renndini ko Emiraaji 7.
Yiiloo-banngoo fotde hitaande Mbaañ
He mbeñdi ɗanle goɗɗe fayde Mbaañ gonɗe e heblaneede ɗe, Al-Amal kanum fiɓaani juuraade he dow ɗaŋre woɗeere nde, kono ka yiɗi ko wanngaade ɗaŋre woɗeere ndee ko ene wona hitaande Mbaañre timmunde, ɗuum ene hawra balɗe 687.
Hayso tawi fayndaare maɓɓe e ngal ɗoo nelal ko diidde natal kuuɓnungal mbayliigu sahaaji he nder weeyo ɗaŋre woɗeere ndee ne, tiindaare maɓɓe ene ɓuri ɗoon woɗɗude, sabu kuccam maɓɓe tigirigi ko siñcude koɗanɗe to dow ɗaŋre Mbaañ hakkunde ɗo he duuɓi teemedere payɗi arde.
Yiyannde Huuɓnunde
Tuggude he 1960 fayde jooni, ƴeenwdooji keewɗi nelaama ngam sunnoyaade Mbaañ, kono keewɗi heen ndañaani woɗɗoyde boom, walla hayso njettima ne ndañaani juuraade. Ko ɓuri heen heewde ko Amerik neldatno ɗum. Kono gila duuɓi sappo jooni, caggal nde tabiti wonnde waameeji ndiyam meeɗi dogde he ɗaŋre ndee hakkillaaji aduna oo kala ene kuccitani nde.
Omar Sarif, mawɗo eɓɓo ngoo o ene wiya: “ Ngoo ɗoo ƴeewndo ma rokkir yiyannde heeriinde he ko yowitii he ndee ɗaŋre saɗtunde huɓindaade. Waɗi nguuɗoo njillu wiɗto won’de keeriingu,” o wiy, “ko maa ngol ɗoo won laawol gadanol, ngol he mum maa denndaangal annduɓe aduna o ndañ humpito huuɓtodinngo he ko yowitii he weeyo ( atmosphère) Mbaañ he waktuuji ceertuɗi he nder ñalawmaa kanum he saangaaji (saisons) ceeruɗi.”
Haa jooni kanko Omar Sarif omo wiya: “E min njogii estaraateejii ngam addude ballal amen he tiiɗnaare nde aduna oo kala waɗata ngam ƴellitde karallagal-mbaylaandi e ganndal. Ɗeen golle ɗe ngannduɗaa so neɗɗanke fellitii nawde aadee to dow Mbaañ, maɗe mballit no feewi.”
Emiraaji Arabeeɓe Dentuɗi ene jogii satilitaaji 9 gollooji gonɗi he yirorde (orbite), kadi eɓe njogii eɓɓo lottude 8 goɗɗi he duuɓi garooji. Eɗen ciftina kadi ɓe neldiino neɗɗo maɓɓe ka dow kammu ngam tawtoyaa luliiɓe to International Space Station.


text:
Naamnal ngal ko jojjungal sabu e ɗum haawnii e yonta mo ngon-ɗen o, e nder fuɗɗoode teeminannde noogaas e go’o wiyeede wonde sariya ƴettaama ngam haɓaade njiyaagu e nder moritani.
Naamnal ngal ko jojjungal sabu e ɗum haawnii e yonta mo ngon-ɗen o, e nder fuɗɗoode teeminannde noogaas e go’o wiyeede wonde sariya ƴettaama ngam haɓaade njiyaagu e nder moritani.
Macungagu e nder moritani.
Ɗiiɗoo duuɓi battindiiɗi, luural mawngal ina e nder renndo men, teeŋti noon e nder jannguɓe. Luural ngal ko won wiyooɓe macungaagal alaa e nder leydi ndi, ɓeya ina mbiya njiyaagu kay ina woodi etee ina doolni e leydi he, heddiiɓe ɓe kañum en mbiyi ko njiyaagu no anndiranoo e teeminanɗe 16, 17 haa 18, woodaani hannde, kono batte njiyaagu ina heddii e won e nokkuuji e leƴƴi e nder leydi men kono doolniraani no won ɓeen mbiyrata nii.
So tawi aduna oo fof ina hawri wonde woni maccuɗo ko neɗɗo jeyaaɗo, mo jeyaa hoore mum, baawɗo yeeyeede, juknee, luɓee walla rokkee neɗɗo goɗɗo, firti ko oon sifaa kam, hay so en mbiyataa woodaani, ina famɗi ɗo ɗum hawretee hannde.
Ko ɓuri heewde hannde ko teski-ɗen e nder renndo men (teeŋti e haalpulaar en) ko yimɓe wiyeteeɓe ko maccuɓe tawa ko innde rewi joom mum, firti ko hay so joomum ina noddiree maccuɗo ne, wuuraani ngonka maccuɗo, sabu alaa kalfuɗo ɗum, tawi ko kañum dawnata ɗum, naftortoo doole mum walla so welaama yeeya mo goɗɗo.
Kono kadi ina heddii haa jooni yimɓe wonɓe e kalifaandi tawa ko won jeeyɓe ɗum en ina mbaɗi ɗum en e galleeji ina ngolloroo ɗum en (ndefa, nguppa, njerwoo, ngaynoya jawdi, e teeru ɓe konndira otooji ekn…) tawi ɓe njoɓetaake (ɗum ɓuri heewde ko e nder safalɓe).
Nguuɗoon njiyaagu ina waawi wiyeede ko “njiyaagu galle”, e ngu seerti e njiyaagu ngaadoraangu ɗo joomum ina wayi no ko kaliifa mum tami fittaandu mum. Njiyaagu galle won ɗo ɗeɓi wontude no enɗam nii, jiyaaɗo o kañum e hoore mum yiɗaa yahde bannge goɗɗo sabu hiisii ko e galle he jeyaa. Kono ɗum dey ittaani joomum ko maccuɗo tawde wonii tamaani ndimaagu hoore mum.
Njiyaagu e sariya keso o.
Sariya keso o ina wayi no ñaawii luural goodnongal ngal; ɗum firti ko sariya o hasbii ko njiyaagu ina woodi e leydi he, heewde ɗum e famɗude ɗum fof ittaani ko bonannde wonande renndo ngo.
Ko goonga ɓooyii ko sariyaaji ƴettaa, gila e jamaanu tuubakiri ngam haɓaade njiyaagu, ɓurɗo heen ɓadaade o ko ƴettanooɗo ko e hitaande 1981 mo meeɗaa siyneede, hay so tawii o bonniino baɗe jowitiiɗe e njiyaagu, o sakkaano feere no ɗum haɓirtee ko ɗum waɗi, o meeɗaa faaynude joom maccuɓe en. Etee, teskaa e oon sahaa ko njuɓɓudi laamu potnoondi haɓaade ɗum ko kam darii e tiɗɗude ɗum kala ɗo ɗum feeñi.
– Ko hesɗi e ko sariya keso oo addani en ko millude wonde njiyaagu fotndaa ko e “warde hoore” etee nanngiraaɗo ɗum fof, ɗum woni jaggaaɗo ina macciɗina neɗɗo walla ina itta ndimaagu mum e hurum mum ñawretee ko no baɗɗo bonannde tolniinde e warde hoore.
– Kono kadi hay geɗe kaantare ɗe neɗɗo huccinta e neɗɗo goɗɗo nanngiraaɗo ko maccuɗo ko wayi no: heɓtude jawdi mum, haɗde ɗum ndonu mum, haɗde cukalel janngude, waawnande deɓɓo korɗo e dewgal, mawninde njiyaagu e jime e jimɗi e ko nanndi heen … ko geɗe karminaaɗe kay so tawii ɗe tolninaaka e warhoore ne, jaggiraaɗo ɗum fof maa fawe kuuge caɗtuɗe gila e kasoo haa e alamaan.
Ko ɓuri maantinde e ooɗoo sariya tan ko maantaade mo ko woni njiyaagu, hol golle e baɗe ɗe neɗɗo darantoo haa hiisee wonde ko jiɗɗo waɗtude aadee hono mum jiyaaɗo. Etee sariya o kadi darii limti kuuge paweteeɗe e oon neɗɗo baɗɗo bonande no nde siforii kala.
Ɗum addanta en wiyde wonde sariya o waɗii taaɓal mawngal e nder yolnde nde njiɗ-ɗen taccude ngam ƴellitde renndo men e nawrude ngo yeeso.
Kono kadi eɗen mbiya ɗum tan yonaani, ina moƴƴa laamu ngu lelna dawrugol kesol to bannge politigi e faggudu ngam tammboo kuulal mumtugol njiyaagu e renndo men.
Sabu won haaliyanke gooto wiynoo :”Ɓiɗɓe naange ina koomta ɗomɗuɗo, yah mi rimɗiniima ina fuunta mo anndaa. Aan biyaaɗo yah ! a rimɗii, kettel leydi a alaa, gabbel gawri a yooɓaaki, sunnu, ƴeewtindo nguu ndimaagu, nganndaa jowitiiɗo ko kalfaaɗo.”
Ndimaagu ko waasde yowitaade to bannge faggudu, ko rimɗude miijo e jogaade konngol e nder renndo mum. Ɗum laamu ngu ina foti teskaade ɗum no feewi mbele yiɗde mumtude njiyaagu ina tabita e renndo he.
Maamuudu Haaruuna Joop


text:
Ɓaawo min janngii ɓataake mawɗo Tijaan Mbaalo fii limgal e keeweendi haalooɓe Fulfulde, men tawno ndee toɓɓere LIMGAL FULƁE, maa keeweendi Fulɓe, ko e toɓɓe ɓurɗe himmude ɗe pot-ɗen daranaade, ɗuum waɗi min meeɗii waɓɓude e TPI yo immano ndee toɓɓere, eɗen nana limooje janteteeɗe ɗe njaɓnaaki, yimɓe men kadi ko ɗeen ɓe pillotoo e binndi e haala maɓɓe, hulɓinii heen ko geɗe ɗiɗi:
- ɗeen limooje ɗe cellaani si ɓooyii ko ɗeen ngontata goonga (fenaande wonta goonga)
- ɗeen limooje ustooje keeweedni fulɓe na waɗa yimɓe tina ustaare natta hoolaade ko e maɓɓe tawa ɗum fawaaki e goonga.
Minen ɗoo e janngirde ɗemɗe Afrik e jaaɓi-haaɗtirde Keer (Université du Caire) ɗum na jeyaa e toɓɓe pooɗondirteeɗe, heerorɓe ɗemngal heen kala na hollira keewal yimɓe maggal, o yiɗa ustude keewal heddiiɓe, wano jannginooɓe Hawsa (ejiptenaaɓe) mbi’a haalooɓe Hawsa na ɓura milyonji 200, ɓe usta haaloɓe fulfulde e wiide ko milyonji 16, woɓɓe mbiya ko 26 milyon! Tawa ɓe pawaani ɗum e ruttorde, kono si ɗum winndaama e deftere, hay so wonaa googa, ko ndeen deftere wontata ruttorde.
Aduna hannde oo noon ɓurɗo toowde ɗemngal fof ɓurata naneede e jaɓaneede, ɗuum waɗi kala mbo jogaaki (alaa) jokkorɗe jaayndeyaŋkooje (MEDIA) anndetaake jaɓantaake, enen noon haa jooni en ngalaa geɗal e media !! ko enen mbaɗi noon.
E defte ɗe janngu-mi limoore haalooɓe fulfulde ko gila 26, 35, 40 – 50 Milyon, ɗee mimooje na woɗɗondiri, mina hoolii limoore haalooɓe fulfulde ɓurii ɗum, kono enen en cuusaa fen’de (fewde) ɗuum noon añde en fen’de na haani duña en e yiilaade goonga, aduna hannde oo noon ɓurɗo toowde ɗemngal fof ɓurata naneede e jaɓaneede, ɗuum waɗi kala mbo jogaaki (alaa) jokkorɗe jaayndeyaŋkooje (MEDIA) anndetaake jaɓantaake, enen noon haa jooni en ngalaa geɗal e media !! ko enen mbaɗi noon.
[irp posts= »1724″ name= »Tolno Keeweendi Fulɓe he winndere ndee »]
Anndude keewaandi fulɓe na waawi wonde, miɗo sikki ɗum foti won’de ko les (ley) njiimndi, les yuɓɓino, fedde anndaande jaɓaande, ndeen woni TPI, ngam siinude ngoo miijo, ko adii fof, engo haani jeyeede e toɓɓe ɗe TPI foti yeewtude e soobee e batu mum aroowu, waɗa taaɓe dottaaɗe:
- waɗde goomu toowngu renndinngu mawɓe hooloraaɓe iwde e leyɗe ceertuɗe, tawa ko nguu goomu jiimata e golle ɗe;
- dottude laawol e eɓɓoore no golle ɗe poti siinireede, gila e haanɓe wallondireede nder leyɗe ɗe e no ɓe poti gollirde, haa e no limooje ɗee renndinirtee hawridinee tawa eɗe celli;
- yaltinde eɓɓoore jawdi heeriinde ko haani gollireede;
- dottude laawol no jokkondiral newortoo yaawa hakkunde gollanooɓe ngoo miijo, wano waɗde wonirde enternet (site internet) e E-mail ..
[irp posts= »4901″ name= »Hoore Fulɓe nden ko leydi Gine woni? »]
Miin miɗo heblii tawtoreede ɗee golle fotde baawal am. Wota leeltinen golle hannde faade janngo jaɓɓal aduna hannde oo na yaawi, fulɓe mbii: MI ALAA HIRAANDE HAƊATAA JAMMA ARDE, a waalat/lan reedu ɓoldu tan (mehru) kono jamma kam yahata ko haaju mum.
Accon hakke
Yo Geno wonan en ballo, ngannden Geno ko tiiɗniiɗo tan wonanta ballo.
Abdou BA


text:
Jaɓɓorgo Pese Fuuta
Pesol: Fuuta
Hol ko wonatnoo kadi Caaka ?
Caaka ko fijirde ndeen to dingiral… ko doge ɗiɗi waɗetee… Ɗiɗo mbaɗda tappooru mbellooru, pecca tawtoraaɓe ɓee fof. Heen goomu jeya «...
Fuutaaji e keeri mum en
Hol no diiwanuuji Fuuta poti ? Fuutaaji ɗii ko nay (4) : - Fuuta Tooro ; - Fuuta kiiɗndi walla Kiinngi ; - Fuuta Maasina...
Darapoo keso, jimol kesol, kaalis keso… ‘Muritani keso’ timmii
Ñalnde 28 Noowammbar 2017, araaraay Muritani keso oo weeynaama. Hankadi ko kanko woni darapoo leydi ndii dagiiɗo oo. Ñalnde heen, beytol kesol ngol kadi yimaa. Ñalnde heen...
KAALDEN GOONGA : “tuubakiri ari ko bonnude diine men e aada...
Won meeɗo wiyde “tuubakiri ari ko bonnude diine men e aada men.” Ɗum waɗi jeddi, o rokki yeru karte, ɗo pijoowo ɗum nanata noddinaandu...
KAALDEN GOONGA : “So Fuuta innaama…”
"Fuuta, so a innaama, ƴiiƴam lalla e ɓernde am, miijooji muusɗi koɗoo mi. Mi haamtoo, mi saɓɓitoo, mi miijoo hanki maa mo mi tawaaka....


text:
Jaɓɓorgo Pese Iisaa
Pesol: Iisaa
Tellinegol taabal walla lahal ngam annabi Iisaa (JKM).
Hono ganndo gooto ina wiyee Salmaan Elfaarisi wiyi hono wiyeteeɓe Hawaariyuuna en Israayiilnaaɓe mbiyi : annabi Iisaa, (JKM), e nder Ɓuraana tedduɗo oo « so...
Tellinegol lahal ngam annabi iisaa (2)
Ndeen kanko nelaaɗo yahuud en ɓe leelii tan, ɓe pelliti naatde, ɓe naati ɓe tawi mo nder omo wondi toon e yummakko,...
Daartol Annabi Iisaa e yummum Mariyam
E konngol Alla toowɗo oo, tuma nde maleykaaji mbiyi “eehey ma Mariyam Alla suɓimaa ma; o laɓɓinii ma, o suɓimaa ma e dow rewɓe...


text:
Laawol ɗimmol, ñalnde talaata 11 suwee 2013, ko leydi Siin ina nelda debbo nder weeyo, tawi ko ɗanngal maɓɓe weeyo ɓurngal juutde haa e oo sahaa, sibu ko balɗe 15 ɓe mbaɗata toon. O wiyetee ko Wang Yaping. Omo yahra e duuɓi 33. Ɗum fof jeyaa ko e mahngo laana mbeeyoowa koɗeteeka, inniraaka Tiangong–1, potka parde e hitaande 2020. Ngalɗoo ɗanngal woni ɗanngal weeyo joyaɓal koɗangal.
Laawol ɗimmol, ñalnde talaata 11 suwee 2013, ko leydi Siin ina nelda debbo nder weeyo, tawi ko ɗanngal maɓɓe weeyo ɓurngal juutde haa e oo sahaa, sibu ko balɗe 15 ɓe mbaɗata toon. O wiyetee ko Wang Yaping. Omo yahra e duuɓi 33. Ɗum fof jeyaa ko e mahngo laana mbeeyoowa koɗeteeka, inniraaka Tiangong–1, potka parde e hitaande 2020. Ngalɗoo ɗanngal woni ɗanngal weeyo joyaɓal koɗangal.
Taykonot en ɓee ko tato. Laana nawka ɓe kaa, joofii e hawngo hoɗorde weeyo ɓe tafata ngoo (Canngon), waande no korwal nii, meeteruuji sappo njuuteendi, tati njaajeendi. Leydi Siin nde tawnoo jeyaaka e eɓɓaande «laana weeyo hakkunde leyɗe» (station spatiale internationale) woni ko e mahde ko wayi noon bannge mum gila 2003. Anniya maɓɓe ko nawde neɗɗo to lewru.
Ñalnde alkamisa 20 suwee 2013 ndee, kamɓe taykonot en ɓee, to ɓe ngoni e weeyo too, ɓe ndokkii elewaaji Siin, fotde 60 000 militoŋ almuudo, windannde. Rokki winndannde ndee ko debbo oo, e ballal worɓe ɗiɗo ɓee. Ɗumɗoo noon, ko ñeeñal mawngal to bannge karallaagal, sibu to ɓe ngoni too, ko 340 kiloomeeteer woni hakkunde maɓɓe e leydi. Ɓe mbaɗi kadi jarribooji kollitooji hol no kuuje kuuje e yimɓe mbayata e nokku mo alaafooɗo.
Kelmeendi : Alaafooɗo : apesanteur


text:
Pesol: Diine Lislaam
Madiina Gunaas : Daartol goomu Caafal
Njuulu : fawondirde walla weeltinde juuɗe
Ndeeɗoo tiitooonde firti ko fawondirde juuɗe mum ɗiɗi so ina juula, walla weeltinde ɗe. Laaɓtitinde geɗel heen fof no ardi.
Ko qabdu idii irsaal. Waɗi noon ko nelaaɗo (mo jam woni e mum oo –MJM), gila nelaa, yamiraa juulde, o meeɗaani juulde kanko e musiɗɓe makko, ɓe mbeeltini juuɗe maɓɓe.
Won wiyɓe kanko nelaaɗo omo juula omo fawondira juuɗe makko hakkunde wuddu e becce walla ɓernde, omo juula kadi o weeltina juuɗe.


text:
Ko Maayni Annabi Iisa?
Buuba wari haa moodibbo Ibraahiim ngam o ƴama mo dow maayde Annabi Iisa. Ndaa ngeewta maɓɓe.
(Buuba) – Moodibbo Ibraahiim!
(Ibraahiim) – Na’am.
(Buuba) – Woodi ko sakli yam dow ko laarani annabi Iisa.
(Ibraahiim) – Ƴamu le.
(Buuba) – Yoo, tum mi ɗon nana yimɓe deftere ɗon mbi’a ɗum windaama haa deftere Linjiila way annabi Iisa maayi bana kalluɗo dow leggal gaafaangal. Min kam, mi faamaay ka. Mi yiɗi mi ƴame no wontiri.
(Ibraahiim) – Aan bee hoore ma, ko numɗa?
(Buuba) – Min na?
(Ibraahiim) – Ee, aan ni.
(Buuba) – Yoo, ammaa koo nde jangde am famɗi, mi yeccete numooji am.
(Ibraahiim) – Non ngiɗmi.
(Buuba) – Waato, Allah accan annaboojo mawɗo bana Iisa ɓii Mariyama maaya meere na? Ooho, koomoy meeɗen, doole en maaya, ammaa ndaa, annabi Iisa, o waɗaay aybe sakko ɓe kiito mo, ɓe ɓili mo haa leggal bana kalluɗo! Waɗataako!
(Ibraahiim) – Mi nani, e a hewtinaay ka boo. Ngam Iisa ɓii Mariyama o rasuulullaahi (رَسُولُ اللَّهِ), o rahmatan allaahi (رَحْمَةً اللهِ), o aayatan allaahi (ا ٰيَةً اللهِ), o kalimatullaahi (كَلِمَتلُه اللهِ), o ruuhullaahi (رُوحُ اللهِ). O wumtini wumɓe, o yamɗitini nyawɓe, o wurtini ginnaaji, o laɓɓini marɓe saɗawre, haa maa o ummitini maayɓe. O ɗon yeeɗi jonta. Lortuka maako boo waddan nyande darngal. Bana mbiiɗa ɗum kayɗiniiɗum masin nde ahl al-kitab ɗon mbi’a o maayi non bana kalluɗo. Ndaa boo, ɓe ɗon teddina Iisa ɓii Mariyama masin.
(Buuba) – Yoowaa, en paamtiri. Ammaa woodi ko mi ƴamete.
(Ibraahiim) – Na’am.
(Buuba) – Nde aan a janguɗo, mi anndi a jangi alkuraan booɗum, ammaa tampataa a jangi tawreeta bee jabuura bee linjiila bee annabo’en woɗɓe.
(Ibraahiim) – Non ɗum laati.
(Buuba) – Too, booɗum. Waato ƴamol am.
(Ibraahiim) – Na’am.
(Buuba) – Waato fakat, maayde Iisa ɗum huunde windaande haa defte ɗe na?
(Ibraahiim) – Ɗum bindaaɗum.
(Buuba) – Asee!
(Ibraahiim) – Naa nde woore ma. Bana anduɗa, yimɓe feere feere tongi alkuraana koo dow laral, koo dow leggal, koo dow hayre, koo boo bee ɓernde tan. Kaliifaajo arano bi’eteeɗo Abū Bakar umri ɓe kawta bindi ɗi. Ɓaawo maajum, Uthmaanu umri fahin ɓe kawta bindi feere feere. O halfini kuugal maajum haa Zaid bin Thaabit. Waato yimɓe feere feere kuuwi ngam alkuraana yotto haa juuɗe meeɗen. Non boo, Allah umri yimɓe nayo ɓe mbinda haɓaru linjiila. Inɗe maɓɓe Matta e Markus e Luka e Yuhanna waato Yahya. Ɓe nayo fuu, be narri dow maayde annabi Iisa.
(Buuba) – Asee!
(Ibraahiim) – Non. Nden boo, linjiila ɗon wi’a diga o siwa mbareego, Iisa andini pukara’en muuɗum ko tamman laataago. Nde o ɗon wolwa bana non, gooto nder pukara’en maako yerdaaki sam, inde maako Pitrus (Piyer). Ndaa linjiila ɗon kombi am ɗo, mi jangane nokkuure maajum na?
(Buuba) – Ammaa mi nanataa aaraɓre booɗum, sey to a fassitirani yam.
(Ibraahiim) – Taa saklu. Ɓe aarti ɓe fassitiri defte man fuu bee fulfulde naneteende. Bee fulfulde on njanganmi defte maajum.
(Buuba) – Too booɗum, to non kam, jangu, mi nana.
(Ibraahiim) – Ndaa ko ɗum wi’i haa linjiila bana Matta windiri ɗum haa fasluwol sappo e joweego.
(Buuba) – Mi ɗon heɗito.
(Ibraahiim) – Yoo, bismillāh al-rahman al-rahiim.
Diga saa’i man Iisa fuɗɗi faamtingo pukara’en muuɗum, o wi’i: ”Doole mi yaha Urusaliima, mi yara bone ɗuuɗɗum diga ndotti’en e mawɓe liman’en e moodiɓɓe tawreeta, ɓe mbarammi, amma mi ummito diga maayde nyalaade tataɓre.” Piyer wicciti mo sera, fuɗɗi felugo mo, wi’i: ”Kayya, yaa Jawmiraawo, Allah haɗ ɗum! Irin man warantaa ma sam!” Ammaa Iisa yeesiti, wi’i Piyer: ”Daayam, an Sayɗaanu! A laatani yam daliila fergere, ngam numooji maaɗa iwaay haa Allah, ammaa haa yimɓe.”
(Buuba) – Kayto! Waato pukaraajo maako laari bana haanaay annabi Iisa yara bone. Ammaa nde o wi’i non, Iisa telɓani mo haa ɓuri sembe. Ɗo kam, naa ɗum ɓesdi saklugo yam. Waato fodde linjiila, annabi Iisa yerdi torreego e mbareego!
(Ibraahiim) – Non ɗum wi’i.
(Buuba) – Waato annabi Iisa yiɗi mbareego.
(Ibraahiim) – Naa o yiɗi mbareego. O waddi goonga. O yiɗno yimɓe maako njaɓa goonga ka. Ammaa a andi no duniya wa’i. To a yiɗi a wolwa goonga tum kam, fakat woɗɓe nganyan ma. Mi tammi a meeɗi nanugo hadithiwol ngol wi’ata:
Waato, to Allah muuyani maccuɗo mum hayru o yawɗinanan mo bone nder duniyaaru ndu e to Allah muuyani maccuɗo mum bone o munyanan mo halleende maako, sey nyande darngal o warjoto.
(Buuba) – Goonga, ammaa nde annabi Iisa wi’i pukaraajo maako yiɗi selnugo mo e laawol maako, ɗum yiɗi wi’ugo jawmiraawo aarti tabitini no annabi Iisa tammi yarugo bone?
(Ibraahiim) – A ɗon dow laawol fortungol. Ɗum bindaaɗum fahin. Woodino annaboojo goɗɗo, inde muuɗum Esaaya. O aarti annabi Iisa warugo haa duniya duuɓi baakin teemmeɗe joweeɗiɗi. Mi jangane annabaaku maako na?
(Buuba) – Jangu, mi yiɗi mi faama.
(Ibraahiim) – Kanjum boo haa fasluwol cappanɗe jowi e tati. Yoo, bismillah ar-rahman ar-rahiim
Ɓe toonyi mo, ammaa o munyani ɗum, o maɓɓitaay hunnduko maako bana jawgel ngel ɓe njahrata hirseego, bana mbaalu muukaaŋgu yeeso meksooɓe gaasa muuɗum, non o maɓɓitaay hunnduko maako. Ɓe naŋngi mo bee semmbe, ɓe ndo’’i mo kiita. Caka yimɓe yidere maako, walaa mo numi dow ko heɓi mo. O ittaama diga lesdi yeeɗɓe daliila zunuubaaji ummaatoore am. Ɓe mbaɗi yenaande maako caka halluɓe, ɓe mbaɗi hawriire maako caka riskuɓe koo to o waɗaay toonyaare, hunnduko maako wolwaay fewre.
(Buuba) – Asee! Ɗum yahdi kal bee ko linjiila yecci. A wi’i boo ɗum bindaaɗum duuɓi ɗuuɗi hidde annabi Iisa wari haa duniya?
(Ibraahiim) – Teemmeɗe joweeɗiɗi, haa bee gelɗe maa.
(Buuba) – Ammaa, woodi ko ɗum yecci dow nafu maayde maako na?
(Ibraahiim) – Woodi. Aayaaje ɗe aarti ɗe mi jangani ma jonta kolli ɗum.
(Buuba) – Jangu, mi nana kanjum boo.
(Ibraahiim) – Yoo, haa mi janga fahin. Bismillah ar-rahman ar-rahiim.
Yimɓe njawi mo, ngudini mo. O woowri bee naaworlaaji e bone, koo moy wiirni yeeso mum ngam taa yi’a mo. En njawi mo, en paalaay mo. Asee boo naaworlaaji meeɗen o roondi, bone meeɗen o hooci. Bee non fuu en ndaari mo bana Allah hiiti mo, fiyi mo, leestini mo. Ammaa o yuwaama daliila zunuubaaji meeɗen, o torraama ngam aybeeji meeɗen. Kiita ka o jaɓi, waddani en salaaman, daliila kuuduuje maako en kurgake. Enen fuu en majjino bana baali, koo moy tokkuno laawol muuɗum. Ammaa Jawmiraawo yowi aybe meeɗen fuu dow maako.
(Buuba) – Asee! Ngam daliila maayde maako hakkeeji meeɗen njaafaama?
(Ibraahiim) – Siftor ko a ƴamino. A yiɗino nanugo ko winda dow maayde annabi Iisa nder linjiila e nder defte annabo’en. Nonnon mi jangani ma. Ammaa tan mi wi’an mi timmidinaay ɗum sam. A foti a sooda deftere Linjiila, a janga ngam hoore ma.
(Buuba) – Mi hulan waɗugo non.
(Ibraahiim) – Ko hulnete?
(Buuba) – Min mo sooynde jangde mi sooda, mi janga, mi faama?
(Ibraahiim) – Ko ittata sooynde jangde sonaa jangde? To a woodi ƴamol, mi ɗon. A wara koondey fuu.
To a yiɗi jaŋngugo dow haala ka fahin bee Français sey a tokko jaŋngugo haa ɗo.


text:
Fooyre Ɓamtaare (FƁ) : Banndiraaɓe tedduɓe, njooɗdi-ɗen ko e musiɗɗo men, hono Saydu Soh naalaŋke jimoowo, eɗen njiɗi naamnaade mo hol kaŋko e hol nguurndam diɗɗal ngal o woni ngal.
Saydu Soh : Mi salmitiima banndiraaɓe, mi salminii on. Mbiyetee-mi ko Saydu Soh, ko mi ɓiyi pullo boɗaaɗo, ko e Fuuta fof njeyaa-mi, ko mi ɓinngel Afrik.
Fooyre : Hol nde naat-ɗaa e naalankaagal?
Saydu Soh:Mi janngii ɓuraana seeɗa, kadi mi naatiino ekkol kaaɗ-mi ko cm2. Dartini jaŋde am ko misik, e teyaataare, nde njimat-mi misik ndeen mi anndaano nii ko woni misik ; taw-mi ko baaba am ina heɗoo misik, gila ndeen ɗum naati e am, nde njah-mi haa mbaɗtu-mi hakkille, naalanke mo ngadii-mi yiɗde misik mum ko Yuusuf Nduur, ko adii ko miɗo faama ko o yimata ko, ndeen mi anndaa nii ko misik firtata, ko ɗum rewi mi haa mbaɗtu-mi so mi ɗaaniima mi hoyɗa miɗo yima, haa mi nanta daande am. So mi yahii maayo, ngonat-mi tan ko e wullude, so mi naatii taarorde miɗo lootoo, ngonat-mi ko e yimde haa baaba am wiyi njogor-mi ko haangeede. Ɗum rewi mi, rewi mi, haa mbaɗtu-mi waɗde teyaataar. Nde mbaɗ-mi teyaatre nde, ko Rooso wonnoo, e fedde wootere ina wonnoo Tunngel, ko ɓe jolfuɓe, ummii-mi toon, ngar-mi Nuwaasoot, naat-mi e fedde wootere ina wiyee Pindii pinal.
Fooyre : Hol golle goɗɗe ɗe mbaɗ-ɗaa
Saydu Soh : mi waɗii elektrisitee oto, e batimaa, kono wonaa ɗum fof wonnoo ko njiɗ-mi : ko misik tan uddunoo hoyre am, kono mi meeɗaa suusde wiyde miɗo ƴefta mikroo miɗo yima, nde tawnoo hay gooto waɗaani ɗum e galle amen, miin fof e yiɗde teyaataar, so min ngaynii refto, min paytata ko e refto misik, min ndeftoo.
Fooyre : hol no naatir-ɗaa e misik ?
Saydu Soh : E ñalawma gooto tan, e min ndeftoo misik, eɓe pija e tufnde wootere tan, ɓernde am feɗɗi, ƴeftu-mi mikroo, ngon-mi e yimde ; nde ngaynu-mi yimde, fedde ndee wiyi kam : Saydu, aan aɗa waawi yimde etee aɗa anndi fedde nde ina jogii caɗeele jimoowo, ar waɗtu yimde ! Mbiy-mi, mi suusaa. Tan ummii-mi, njah-mi. E oon jamma mi ronku ɗaanaade haa woni. Gollal ngal arti e am, haawi-mi hol fof no ƴettir-mi mikroo miɗo yima. Hankadi noon, yimɓe fedde ndee ndewi e am yo mi tiiɗno, mi ara mi wona jimoowo fedde nde, ko wayi no Pappis Jara sukki mi tan, haɗi mi foofde : « ar waɗtu yimde, ɗum ko hay dara ». Hanti, ɗum nanngi mi no feewi, waawtii mi, njoñ-mi reftooji tiyaataaruuji ɗi mbaɗatnoo-mi ɗi, kuccu mi e misik.
Fooyre : Hol nde mbaɗtu-ɗaa yimde e dingiral ?
Saydu Soh : no Alla waɗata, Ismaaiila Loh bismaa ɗo, bismiiɓe mo ɗoo ɓe mbiyi alaa e sago fedde amen nde tawtoree, mi yima heen. Njaɓ-mi, kono e dow geɗel : tawa mi filmetaake, sabu mi yiɗaa galle am yiya ɗum, nde tawnoo Baaba am e Neene am nganndaa miɗo yima. Ɓe njaɓani mi, min tawtoraa.
Fooyre : Mbaar jinnaaɓe ma calaaki wonnde ma naalanke ?
Saydu Soh : min ndañiino porogaraam Rooso, mbiy-mi haanti noon gasii, alaa e sago jinnaaɓe am tina. Njah-mi Rooso kaalan-mi ɗum Baaba am. O wiyi kam « miɗo anndunoo, sabu kala ɗo njooɗi-ɗaa ngonataa ko e ŋuuñde ko gasataa, jooni noon, tawde a ardaama heen haa ɗo, miin to bannge am, mi ɗaccitii ; kono haalan neene ma ». Kuccu-mi to neene am, kaalan-mi ɗum, furii kam, yenni mi haa tampi, miɗo deƴƴi tan, haa o gasni, mbiy-moo-mi yo o tiiɗno tan o ɗacca haa hannde ɓenna. O jaɓani mi, ngartu-mi Nuwaasoot. Ñalnde hiirde amen min mbismii mo, o ari tawtoreede hiirde amen. Nde hiirde nde gasi ndee, o jaari-mi no feewi, o wiyi o sikkatnoo ko caakaneeje, o walliti mi heen no feewi e oon sahaa, keɓ-mi konngol jinnaaɓe mbellitii mi, Baaba am noddi mi, ngar-mi, o wiyi kam « yah ! Waɗ ko njiɗ-ɗaa e naalankaagal, kala biyɗo ma daande fof, wiy ɗum yo ar to am, kono miɗo wasiyo maa geɗe ɗiɗi : reento dorog e debbo. » Hiirde nde waɗatnoo ko sinemaa Rooso. Alla waɗi nde min ngayni hiirde nde min ngarti.
Fooyre : Hol nde diɗɗal non ngal sosaa ?
Saydu Soh : fedde nde sosaa ko e hitaande 1995, kono ndeen mi wonaano heen jimoowo, won adiiɓe mi heen, kono ko miin ngonndata, mi suusaano wiyde miɗo ƴefta mikroo mi ɗo yima, nde ɓooynoo ɓeen njalti fedde nde, njahi, mbaɗtu-mi ƴeftude mikroo miɗo yima. Nde wonnoo ɗum jeytaama e ƴiiƴam am, mbaɗtu-mi yimde tawa mi dañaani caɗeele, miɗo waawi wiyde ko Pappis Kone e Pappis Jara coftini mi, naatni mi e misik. Miin, cikkatnoo-mi ko njimri, a ooloto tan, alaa baar walla goɗɗum, ko yo a wel daande tan, ngonaa joorɗo ƴiyal keeci, ko caggal ɗum paam-mi neɗɗo ina wela daande tawa waawaa yimde, neɗɗo ina haaɗa daande tawa ina waawi yimde, njimri wayi ko no eskaliyee nii, won ɗo pot-ɗaa ƴeeŋtude, won ɗo pot-ɗaa tellaade, won ɗo pot-ɗaa ñaantude. Waɗii duuɓi, hay gooto anndaa min, ko min nuɗɗiniiɓe tan e min liggoo : Papis Kone woni mawɗo diɗɗal ngal, Pappis Jara wonno kalawiste o, Pappaa Joob jogii bawɗi ɗii, Seeku Bah jogii ɓittee-wela o, e Siidi Sih, ko minen njogii diɗɗal ngal.
Fooyre : Aɗa anndi diɗɗal fof ina jogoo ko heerorii ononne holko keerori ɗon
Saydu Soh:Nde min mbaɗi diɗɗal ngal min ngalaano tufnde (istil)min nganndaano ko min mbaɗata kala morso o min ƴefti so min njahii haa ɓooyi min ndartoo min tawa mi ƴefti ko tufnde janannde min njooɗtii min mbiyi alaa e sago minnjogoo tufnde nde min keerorii,wona kartal dantitee amem’istil’mo nganndu ɗaa kala keɗiiɗoɗum wiyata ɗum dey ko daande kaari en min nganndiree tufnde,gila e daande haa e gaaci ko ɗum addani min innude fedde nde min mbiyinde wolfajiri,min naati noon e fuuta o e min mbiɗtajimɗi men e min keɗoo kolli min e min keɗoo bawɗi men e min keɗoo ñaañooji e goɗɗum ko yahdata heen min mbiɗti haa min tampi min njowondiri e ƴeftude njaru min mbaɗi ɗum tufnde diɗɗal amen miin ñaagiimi Alla ko wonnde’roi’de njaru tee miɗo sikki tan so fulɓe ɓee njaɓii maa ɗum won,min njoñii min ngoni e liggaade.
Fooyre:a ɗa yahatnoo yeeɓoyde kiirɗeeli goɗɗi?
Saydu Soh:mi heewaani yahde pijirlooji hay sinno mi yahiine keewmi ko jooɗaade mi ɗo yeeɓami heewaani feññikinaade heewɓe nganndaa kam sabu hade maa naatde e misik alaa e sago ngollo ɗaa mbiɗtaa diŋire ɗee haa kiɓino ɗaa gollal ma sibu aɗa waawi anndeede e ñalawma gooto tawa golle maa ndegaaki yimɓe ɓee nduttoongañmaa e ñalawma gooto ɓe ndeŋku ma e leydi tawa ko aan waɗiri junngo maa.
Fooyre:saydu aɗa sikki yimɓe ɓee ina nganndu maa.
Saydu Soh:yimɓe heewɓe ina mbiya mi aan Saydu holko tagi a anndaaka mi wiyaɓe miin mi heppaani e anndeede njahrat mi ko seesa njiɗ miko so yimɓe ina ngannda mi yo ɓe nganndam e dowgoonga Alla ina walli mi,mi ɗo waawi fenntude jimol wonaa wasu ,so tawii noon naalanke waawa fentude jimol yo o oppu o annda o jeyaa, naalanke foti ko fentude witta waasa wonnde naalanke jowitiiɗo walla naalanke rewɓe kala naalanke ndewndewaldi heewi ko denkaade law, waɗde naalankaagal ngam yoo lollu moƴƴaani naalanke yoo wuurnu naalankaagal mum wuura heenkono hoto ado wuure e naalankaagal ɗum firti koɓoornaade wutte mum yaha ñallamoyaa kaari ngam ñaagoyaade ɗum,ɗum ko wuurde e naalankaagal a wuurnat naalankaagal nguuraa heen,misik nattii wonnde caakaan jaɓ gollaade tan maa Allawaɗ heen arsuku ma nguuraa heen nguurnaa heen jiinaaɓe ma e sehilaaɓe ma.
Fooyre:on meeɗii yaltinnde lefol?
Saydu Soh : nde min njooɗtii minen WOLFAJIRI min mbiyi tawde min ngolliima ko foti nii alaa e sago min piila lefol,nde tawnoo min keewnoo tanko waɗde kiirɗeeli e nokkuuji ɗo tuubakooɓe keewi arde ko wayno baaruuji min keewi fiyande ɗum en ko ko njiɗi,ɓe mbiya yo min piyanɓe morso Bopmarle walla Baaba Maal ɗum ɗoon ina walla min ko refto wonanta min ƴeew so tawii komorso Bopmarle alaa e sago ñemtinaa no o waɗirta gila e daande nde haa e gaaci ɗii mi yefta lefol Bopmarle mi waala heɗaade ɗum,ɗum ko golle mawɗe,ñemtinde ko liggey so mi ñemtinii Baaba Maal aley sago mi jannga daande nde e gaaci ɗi mi ƴeftataa daande Baaba Maal miwontataa Baaba maal kono ma mi janngu no o yuɓɓiniri gaaci makko ɗii ni kadi ma ɗum wonan am refto mawngo,naalanke fof mo mbiy ɗaa yo mi ñemtinane mi ɗo waawi ko fartaŋŋe mawɗo sabu mami naftoro.
Fooyre : A ɗa anndi fiilde lefol weeɓaani sabu ɗum naamndii ko kaalis,onon ko fedde walliti onwalla ko e doole mon oole?
Saydu Soh : kala ɗo min piji,ko min ndañi heen fof nin peccat so min ndañii 15 min ñaama buuɗi5 ɗi min moofta buuɗi 10 ɗi,min miijotoo ko fiilde lefol,min mbaɗii hitaande e nder istijo toma tawa ko e doole amen meh e buuɗi ɗi min ndenndintunoo,nde min ngari e tom min mbiyi mo e min njiɗi waɗde albom mo jime 9 o haalni min ko min poti yoɓde min njoɓi ɗum ko nanngude daaɗe ɗee tan ko heddii ko,ko farayse min mbaɗiɗum ko Pappis kone yahi farayse feewnoyi ɗum kosuudu nduu tan waɗaa Dakaar lefol ngol yalti koto Farayse yimɓe ɓee mbeltii heen no feewi,konomin ndañii caɗeele addude gaay lefol ngol sabu ko maa njoɓaa njoldi majji e ndiwoowa,ɗum naamndii ko kaalis keewɗo,etee minen ko min njoginoo fof min mbaɗii heen,Alla waɗi min njahi yiyoyde Hamja mawɗo Meeriiji Nuwaasoot, min ngullitii mo wonnde ko min sukaaɓe muritaninaaɓe e min njaltini lefol nana faraysee min njiɗi no ngol ardi gaay o itti kaalis o rokki min,min njahi yiyoyde mawni amen gooto ina wiyee Maamuudu Sammba Soh oon liggotoo ko DHL,oon wiyi maa wallu min no lefol ngol ardi tawa ko e coodgol leefngu e yimɓe woɗɓe moƴƴuɓembaɗii heen juuɗe mumen,ko nii woni lefol ngol ari e leydi men Muritani lefol ngol wiyetee ko SEHIL,nde lefol ngol ari ɗoo min mbaɗii hiirde to galle pinal Farayse,hiirde nde ko mawnde Alla ɓuri mawnude ɓesngu Muritani fof arii ñalnde heen yimɓe heewɓe coodii lefol ngol, kono yimɓe ɓee mbiyi ko alaa e sago min mbaɗta hiirde wonnde tawa ko e boowal jaajngal tawa yimɓe ɓee ina mbaawa hejjude gila ndeen tuubakooɓe ɓe ina ñaagoo min yo min mbaɗtu ɗum e boowal galle pinal farayse nii woni min mbaɗti hiirde nde ñalnde 15 Mee e nder galle pinal farayse,e oon jamma ko nootii e yim?e minmbaawaa wiyde ko nii foti.
Fooyre:hol jokkondiral mon e diɗɗe goɗɗe Muritaninaje?
Saydu Soh:a ɗa anndi jokkondiral naalankooɓe weeɓani,sabu moni heen fof yiɗaa goɗɗo oon tina ko oya waɗata koo,ko goonga moni fof ko e wiɗto mum woni,kono ɓinngu yummaagu ina foti wonnde hakkunde maɓɓe,e min nganndotiri e min njeewtida e min njaɓɓondira so min njiyndirii kono min ngostondirtaa miijooji ko fayti e naalankaagu,ɗum noon moƴƴaani,naalankooɓe ɓee fof poti ko jooɗdaade ɓe pera laabi moƴƴi nawrooji naalankaagal yeeso,sabu ko ɗum woni golle maɓɓe ko heen ɓe njiɗi wuurde e wuurnude ɓesnguuji maɓɓe waɗde ɓe poti ko moƴƴinde ɗum ɓe mbaasa suuɗondirde naafɗe,so wonaa ɗum ko ɓeunata ko ɗiggataa,kadi naalanke hoto jogo ‘public’gooto firti ko yoo leƴƴi ɗii fof nooto e kiirɗeeli maɓɓe ɗum noon noddi ko yoo naalanke o fentu yuɓɓina jimɗi ɗiin leƴƴi,ɓe nanngondira gooto heen fof añana banndi mum hono ko añani hoyre mum ko,ko ndeen naalankaagal ƴellittoo e leydi men Muritani. Pelle keewɗe cosaama ko fayti e naalankaagal kono pirtiima nde tawnoo ɗe ndaɗɗaani goonga.
Umar Bah Mboyan


text:
Ñalnde 17 feebariyee 2011, waɗnoo lebbi ɗiɗi ko Muhammed Buwasiisi duppunoo hoore mum to wuro ina wiyee Siidi Busiid to Tuunus. Jonte ɗiɗi caggal ɗuum, o sankii. Addaannoo mo wartaade, ko añde koyeera e saltaade fenaande. Caggal makko finnirii caabinooɗo mette makko e koyeera pawanooɗo e ɓesngu Tuunus, hono Seyn el Abidiin Ben Aali, sibu laamu muuɗum yiƴƴidii heen. Ben Aali e jom suudu mum Leylaa e galle esiraaɓe makko hono galle Tarabelsiinaaɓe, kam en fof hannde kulol ina hoɗii ɗum en.
Caggal makko finnirii denndaangal laamɓe sedduɓe, gila e Hosni Mubaarak to Misra goppuɗo laamu e cekel, haa yettii laamɓe woɗɓe siññooɓe hannde kulol, gila e Kaddaafi laamɗo Libi, Abdel Asiis Butefliika mo Alaseri, Hammad Ben Iisaa el Khaliifa mo Bahreyn, Aali Abdullaah Saaleh mo Yemen, Ahmedi Nejaad mo Iraan, haa yettii Muhammed VI mo Maruk e woɗɓe, sunɓiniiɓe, wertuɓe noppi ina puttini gite, nde tawnoo laamoraaki peewal. Mbiyno-ɗen ko henndu ndimaagu wuttii, jooni wontii mobbooru ndimaagu.
Tengiti ngal dow fof noon, ko murto kewngo to Libi ngo. Haa caggal waklitere Tuunus e Misra, hakillaaji kuccunoo ko leyɗe goɗɗe, hay gooto miijanooki ko Libinaaɓe njogori lomde yolnde. Ɓee heen mbiyatnoo ko Kaddaafi «alaa fof ko waɗanaani Libinaaɓe» ; woɗɓe mbiyatnoo ko ɓe «cuusaa dillude» ekn …
Kono, ko laaɓi hannde, finnere ɓesngu Libi ndee, wappitii pilñitte keddiiɗe ɗee kala, sibu ko wolde ɓe ummini, ɓe kaɓraa cabbi haa ɓe keɓti fetelaaji, ɓe ndiiwi koninkooɓe, woodi heen tawtuɓe ɓe. Hannde ɓe keɓtii ko ɓurnoo faayodinde e leydi Libi ndi, Kaddaafi kañum nana suuɗii e laamorgo he, caggal nde wari haa natti waawde, wulli sappii haa tampi. Eɗen paama tan, saabii ngalɗoo pellital ko muusgol kiiɗal laamu Kaddaafi fawnoo e maɓɓe. Balɗe garooje, maa laaɓ. Ɗum noon, henndu ndimaagu wontii hannde mobbooru laamɓe.
Haŋkadi Taarek Buwasiisi, duppunooɗo hoore mum to Tuunus saltaade yawaare, wontii raay denndaangal hiiɗaaɓe e leyɗe Aarabeeɓe e winndere ndee kala ; Muhammed Buwasiisi ko maande hare ndimaagu, raay hiiɗaaɓe, haa ko, e leydi Farayse, omo miijee innireede laawol walla boowal maantinngal.
Bookara A. Bah


text:
Lewru
Lewru[1]
Tagoore kammu Alla ɓurnde fof ɓadtaade leydi ko Lewru. Ngoɗɗeeki hakkunde lewrue leydi ko 384.000 km. Wuddowol lewru, hono ngoɗɗeki tuggi hakkundu lewru ter e hawngo mayru ko 1738 km. Ko fayti e teddeeki, leydi ena sowoo lewru teddeeki laabi 81.
So lewru ena taaroo leydi, ummortoo ɗum ko bannge hirnaange fayaa bannge fuɗnaange.
So a hooyniima jamma dow hoore ma, a ndaarii lewru ma a yih e mayru diiwanuuji ɓurɗi laaɓde e diiwanuuji ɓurɗi ɓawlude ɓurɗi niɓɓiɗde, hay so a alaa lonngorde.


text:
Hakkille njeerteejo III : gummbe ngaandireeje
Wummbere ngaandirere ko laawol juumnowol hakkille saanga nde o gollotoo. E binndanɗe men ɗiɗi cakkitiiɗe (Fooyre t 198 e t 200), en njeewtii fannuuji miijagol e caɗeele mum. E ndee winndannde en njokkat lappol...
Sankaare Mammadu Bookara LIH : Innaa lillaahi we innaa ileyhi raaji’uun
Yiilirde ngenndiire Fedde Ɓamtaare Pulaar he Muritani, e denndaangal terɗe fedde ndee, ine nduwanoo ɓesngu Baabaaɓenaaɓe sabu sankaare Mammadu Bookara Lih, cankiiɗo ñalnde 3 abril to Baabaaɓe Looti. Sankaare...
Hol ko ardata e baylagol ngonka weeyo ?
Fedde OXFAM e gollodiiɓe mum (Ambasaad Espaañ Gollondiral Espaañ, ROSA, AMAD e APLV), yuɓɓinii heblo balɗe nayi (tuggi talaata 6 haa aljumaa 9 abril (seeɗto)) faatungo e “baylagol weeyo” e nder wuro Kayhayɗi....
KAALDEN GOONGA : «Yoo duuso ɓooy, duuseteeɓe njahra yeeso »
«Yoo duuso ɓooy, duuseteeɓe njahra yeeso ». Ko nii keew-ɗen duworaade so eɗen kaalda e mawɓe men, ɓe ɗamini-ɗen mbaɗanii en fotde nde kaandu-ɗen, haa keɓi ɗo enen ne eɗen poti ruttude ɗumen...
Elikopter Ingenuity diwii dow Mbaañ
Ñalnde 19 abril 2021, elikopter (elikopteer tokooso) ngel ɓeeynirka Perseverance nawornoo to Mbaañ, diwii. He tonngoode 199 Fooyre Ɓamtaare, en kaaliino ko faati e ɗanle faade tagofeere Mbaañ (Mars),...
Daartol Annabi Nuuhu (5)
Caggal ɗuum Rahmata haalanoyi ɗum Nuuhu (JKM), Nuuhu ummii yahi to galle ɓiyiiko too hono Saam, ha o yiyi ndiyam barme oo ina ƴera, refti heen o yiyi lahal galle ngal ina...
Kayhayɗi : Rewɓe sappo keblaama e ñootol
Fedde FONADH e Eɓɓoore Concordis ballondiral Ammbasad leydi Angalteer keblii rewɓe sappo ummiiɓe e gure joyi (Boowel 1, Boowel 2, Gurel Gobi, Garli e Jekituuba). Heblo ngoo yowitii ko e janngude ñootol. Hebli rewɓe...
Caad, hanndorde Sahel felɓii
Bayyinaama ñalnde talaata 20 abril wonde « Idiriis Deebi Itnoo, gonnooɗo hooreejo leydi Caad sankiima caggal nde gaañii e hare nde ardinoo feewde e murtuɓe ummoriiɓe to leydi Libi ». Nde wonde Idiriis Debi...
Caad : murtuɓe maalde FACT inan tiindii Njamena
FACT ko Maalde ngam Lomtondiral e Nanondiral nder Caad (Front pour l'Alternance et la Concorde au Tchad). Semmbeeji FACT ummorii ko worgo Libiya, ɓe tuddini nder Kaaƴe Tibesti. Ɓe puɗɗii toon nanngondirde...
Sankaare Idiriis Debi Itno e baɗte mum
Tintaama ñalnde talaata 19 abiriil 2021, warngo Hooreejo leydi Caad, Idiriis Debi Itno. Ɗum kewi ko caggal nde o gaañii e wolde gaañanɗe ɓuusɗe, saraaji wuro Maaw, hedde kilooji 300 feewde Njamena,...
Fulo jokkondiral men e Initiatives News
Jokkondiral hooreejo Fooyre Ɓamtaare e jaaynde Initiatives News : Ƴellitde ɗemɗe ngenndiije nder jaayɗe Fooyre Ɓamtaare ko jaaynde lewriire humpitoore, findinoore. Kayre woni wootere wajjere yaltoore e ɗemngal ngenndiwal...
Miijo maɓɓe he Fooyre Ɓamtaare
Seedantaagal Usmaan yook (John Holmes) “ Mboɗo heewi wiyde Fulɓe ɓe njokkondira-mi ɓee wonde Fooyre Ɓamtaare ɓuri heewde (e faayodinde) loowdi hay jaayɗe keewɗe...